text: 1Le Abram rive sou katrevendisnevan laj, Seyè a parèt devan l’, li di l’ konsa. Mwen se Bondye ki gen tout pouvwa a. Se pou ou toujou fè sa m’ di ou fè. Se pou ou mennen yon vi san repwòch. 2M’ap pase yon kontra avè ou, m’ap ba ou anpil anpil pitit pitit. 3Lè sa a, Abram mete ajenou, li bese tèt li jouk atè. Bondye pale avè l’ ankò, li di l’. 4-Men kontra m’ap pase avè ou la. W’ap zansèt moun anpil nasyon. 5Yo p’ap rele ou Abram ankò. Men y’a rele ou Abraram, paske m’ap fè ou tounen zansèt moun anpil nasyon. 6M’ap ba ou anpil anpil pitit pitit. Y’ap tounen kantite nasyon. Anpil wa ap soti nan ras ou. 7M’ap kenbe kontra m’ lan avè ou, avèk tout ras ou. De pitit an pitit, se va yon kontra k’ap la pou tout tan. Se mwen k’ap Bondye ou, se mwen k’ap Bondye pitit pitit ou yo tou. 8Ou wè tè kote ou rete tankou moun vini koulye a? Mwen gen pou m’ ba ou l’ ansanm ak tout pitit pitit ou yo. tout peyi Kanaran an ap rele ou pa ou pou tout tan. Wi, se mwen menm k’ap Bondye yo tout. 9Bondye di Abraram. Men ou menm ansanm ak tout ras ou, de pitit an pitit, se pou nou dakò pou nou kenbe kontra a avèk mwen. 10Men sa pou ou menm ansanm ak tout pitit ou yo pou nou dakò fè: se pou tout gason nan mitan nou sikonsi. 11Depi koulye a, se pou nou sikonsi tout gason. Se pou sa sèvi yon siy pou moutre gen yon kontra ki pase ant nou menm avè m’. 12Se pou nou sikonsi tout gason wit jou apre yo fèt, li te mèt pitit moun lakay la, osinon pitit moun lòt nasyon ou pran pou travay lakay ou. 13Wi, se pou yo tout yo sikonsi, kit yo fèt lakay ou, kit yo fèt nan peyi etranje. Se va yon mak nan kò nou pou fè wè kontra mwen pase avèk nou an, se yon kontra ki la pou tout tan. 14Si yon gason pa sikonsi, se pou yo disparèt li nan ras la, paske li pa t’ kenbe kontra mwen fè ak nou an. 15Apre sa, Bondye di Abraram. Sarayi, madanm ou, p’ap rele Sarayi ankò. Men depi jòdi a y’a rele l’ Sara. 16M’ap beni madanm ou, m’ap fè l’ ba ou yon pitit gason. M’ap beni l’, m’ap fè l’ tounen manman moun anpil nasyon. Anpil nan pitit pitit li yo va wa. 17Abraram mete ajenou, li bese tèt li jouk atè. Men, li tonbe ri lè l’ chonje jan l’ fin granmoun. Li t’ap di nan kè l’. Eske yon nonm ki gen santan ka fè pitit ankò? Eske Sara, yon fanm ki gen katrevendizan, ka vin ansent? 18Li di Bondye. Tanpri, beni Izmayèl. Pa kite l’ mouri! 19Men Bondye di l’. Non, se Sara madanm ou, ki gen pou fè yon pitit gason pou ou. W’a rele l’ Izarak. M’ap kenbe kontra mwen avèk li, ansanm ak pitit pitit li yo. Pa bliye. Se va yon kontra k’ap la pou tout tan. 20Ou mande m’ pou m’ pwoteje Izmayèl pou ou! M’ap fè l’ pou ou! M’ap beni l’, m’ap ba li anpil pitit ak anpil pitit pitit. Gen douz chèf k’ap soti nan fanmi li. M’ap fè pitit li yo tounen yon gwo nasyon. 21Men, m’ap kenbe kontra mwen an avèk Izarak, pitit gason Sara pral fè pou ou a. L’ap fèt lanne k’ap vini an, lè konsa. 22Lè Bondye fin pale avèk Abraram, li kite l’, li moute nan syèl. 23Jou sa a Abraram pran Izmayèl, pitit gason li an, ak tout gason ki t’ap travay lakay li, kit yo te fèt nan kay la, kit se moun lòt nasyon li te pran pou sèvi l’, li sikonsi yo tout menm jou a, jan Bondye te pase l’ lòd la. 24Abraram poutèt pa l’ te gen katrevendiznèvan lè l’ te sikonsi. 25Izmayèl, pitit gason l’ lan, te gen trèzan lè l’ te sikonsi. 26Yo tout de, yo sikonsi yo menm jou 27ansanm ak tout domestik ki te lakay li, kit yo te fèt la, kit se achte li te achte yo nan men moun lòt nasyon yo.


c: text/html

text: 1Seyè a pale ak Moyiz ankò, li di l’ konsa: 2-Pale ak moun pèp Izrayèl yo, w’a di yo pou mwen: Lè n’a antre nan peyi mwen pral ban nou pou nou rete a, 3lè n’ap ofri yon towo bèf, osinon yon mouton, oswa yon kabrit pou yo boule nèt nan dife pou Seyè a, tankou yon ofrann ki pou fè Seyè a plezi ak bon sant li, kit se paske nou te fè yon ve, kit se paske nou menm nou te fè lide fè yon ofrann, osinon paske lè fèt n’ap fete pou mwen yo rive, 4wi, lè n’ap fè ofrann konsa pou Seyè a, n’a fè ofrann grenn ki donnen nan jaden pou mache ak yo tou: sèt ti mamit farin frans melanje avèk de boutèy ka plen lwil oliv. 5Lè n’ap fè ofrann pou yo boule nèt pou Seyè a, n’a ofri de boutèy ka plen diven pou chak ti mouton n’ap ofri. 6Lè se yon belye mouton n’ap ofri, se va katòz ti mamit farin frans melanje avèk twa boutèy ka plen lwil oliv n’a ofri pou ofrann grenn ki donnen nan jaden, 7ansanm ak twa boutèy ka diven. Ofrann sa yo, lè yo boule nan dife, y’a fè Seyè a plezi ak bon sant yo. 8Lè se yon jenn towo n’ap ofri pou yo boule nèt nan dife osinon pou yo touye pou Seyè a, kit se paske nou te fè yon ve, kit se pou di Bondye mèsi, 9se pou nou pote yon ofrann grenn ki donnen nan jaden tou: venteyen ti mamit farin frans melanje ak senk ti boutèy ka lwil oliv. 10Lèfini, n’a ofri kat boutèy ka diven avèk li. Ofrann sa a, lè li boule nan dife, l’a fè Seyè a plezi ak bon sant li. 11Se sa pou nou bay ansanm ak chak jenn towo, chak belye mouton osinon chak bouk kabrit n’ap ofri. 12Pou chak bèt n’ap ofri an plis, n’a ofri kantite grenn jaden ki pou mache ak l’ a. 13Se konsa chak moun natif natal peyi Izrayèl la gen pou fè l’ lè y’ap ofri yon bèt pou boule nèt pou Seyè a, yon ofrann ki pou fè Seyè a plezi ak bon sant li. 14Lè yon moun lòt nasyon k’ap viv nan mitan nou pou yon ti tan, osinon pou tout tan, ap fè yon ofrann bay Bondye, yon ofrann pou yo boule nan dife epi ki pou fè Seyè a plezi ak bon sant li, se pou l’ swiv menm regleman ak nou. 15Nan peyi a, se va yon sèl regleman pou tout moun, ni pou nou menm ni pou moun lòt nasyon k’ap viv nan mitan nou yo, yon sèl regleman pou tout tan, de pitit an pitit: Se va menm bagay la ni pou nou ni pou moun lòt nasyon yo devan Seyè a. 16Se va yon sèl lwa, yon sèl regleman ni pou nou ni pou moun lòt nasyon k’ap viv nan mitan nou yo. 17Apre sa Seyè a pale ak Moyiz, li di l’ konsa: 18-Pale ak moun pèp Izrayèl yo. W’a di yo pou mwen: Lè n’a antre nan peyi kote mwen pral mennen nou an, 19lè n’ap manje manje peyi a va bay, n’a wete yon pòsyon, n’a mete l’ apa pou nou fè Seyè a kado. 20Chak lanne, apre rekòt la, n’a pran yon pen nan premye pen fèt ak ble nou fèk rekòlte a, n’a mete l’ apa pou nou fè Seyè a kado, jan nou fè l’ pou grenn ki pase sou glasi. 21Se pou nou toujou wete yon pen nan premye pen nou fè apre rekòt nou yo pou nou fè Seyè a kado. Se va yon lwa pou pitit ak pitit pitit nou yo, depi koulye a ak pou tout tan. 22Men, si san nou pa fè espre, nou pa swiv yonn nan lòd Seyè a te bay Moyiz yo, 23lòd pou nou te toujou swiv de pitit an pitit depi jou li te voye Moyiz pale ak nou an, men sa pou yo fè: 24Si se tout pèp la ki fè sa l’ pa t’ dwe fè san li pa t’ konnen sa l’ap fè a, yo tout ansanm y’a ofri yon jenn ti towo bèf pou yo boule nèt nan dife pou Seyè a. Se va yon ofrann pou yo boule nan dife pou fè Seyè a plezi ak bon sant li. Y’a ofri l’ ansanm ak ofrann grenn jaden ak bwason ki pou mache avè l’ la. Apre sa, y’a ofri yon bouk kabrit pou repare sa yo te fè ki mal la. 25Prèt la va pote ofrann lan devan Bondye, l’a touye bèt yo ofri pou peche tout moun pèp Izrayèl yo te fè a, epi Bondye va padonnen sa yo te fè a, paske yo pa t’ fè espre, epi yo te pote ofrann pou yo te boule nan dife pou Seyè a ansanm ak ofrann pou repare sa yo te fè ki mal devan Seyè a san yo pa t’ fè espre a. 26Se konsa Bondye va padonnen tout moun pèp Izrayèl yo ansanm ak tout moun lòt nasyon k’ap viv nan mitan yo, paske se yo tout ki te koupab nan sa yo te fè san yo pa konnen an. 27Si se yon moun ki fè sa l’ pa t’ dwe fè san li pa fè espre, l’a gen pou l’ ofri yon ti fenmèl kabrit ki poko gen ennan pou repare pou sa l’ te fè a. 28Prèt la va pote ofrann lan devan Seyè a, l’a touye bèt yo ofri pou peche moun lan te fè san li pa t’ fè espre a, epi Bondye va padonnen l’ sa l’ te fè a. 29Se va menm regleman an pou tout moun ki fè bagay yo pa t’ dwe fè san yo pa fè espre, kit se yon moun pèp Izrayèl la menm li ye, kit se yon moun lòt nasyon k’ap viv nan mitan yo a. 30Men, lè yon moun fè yon bagay li konnen byen pwòp li pa t’ dwe fè, kit se yon moun pèp Izrayèl la menm li ye, kit se yon moun lòt nasyon k’ap viv nan mitan yo a, se pase l’ap pase Seyè a nan betiz. Se pou yo wete moun sa a nan mitan pèp la. 31Paske li refize tande sa Seyè a te di a, li fè sa li konnen li pa t’ dwe fè. Dapre lòd Seyè a, se pou yo touye l’. Epi se li menm sèl ki va reskonsab lanmò li. 32Yon jou, antan moun pèp Izrayèl yo te nan dezè a, yo bare yon nonm ki t’ap ranmase bwa jou repo a. 33Moun ki te bare l’ yo mennen l’ bay Moyiz, Arawon ak tout moun pèp Izrayèl yo. 34Yo pran msye, yo mete moun veye l’, paske yo pa t’ fin konnen sa pou yo te fè avè l’. 35Lè sa a, Seyè a di Moyiz konsa: -Se pou nou touye nonm lan pou sa li fè a. Y’a mennen msye andeyò limit kan kote yo rete a, pou tout moun kalonnen l’ kout wòch jouk li mouri. 36Se konsa tout moun yo fè msye soti andeyò limit kan an, epi yo kalonnen msye kout wòch jouk li mouri, jan Seyè a te ba yo lòd la. 37Seyè a pale ak Moyiz, li di l’ konsa: 38-Pale ak moun pèp Izrayèl yo. W’a di yo pou mwen: Se pou yo toujou mete ponpon sou woulèt rad yo, se pou yo pase kòdon ble nan chak ponpon. Se pou nou toujou fè sa de pitit an pitit. 39Chak fwa n’a wè ponpon sa yo, sa va fè nou chonje tou sa Seyè a te ban nou lòd fè pou nou ka fè yo. Konsa, nou p’ap pèdi tèt nou, nou p’ap vire do ban mwen pou nou swiv pwòp lide pa nou ak pwòp dezi pa nou. 40Ponpon yo va fè nou chonje tout lòd mwen te ban nou pou nou ka swiv yo, pou nou ka viv apa nèt pou mwen menm ki Bondye nou an. 41Se mwen menm ki Seyè a, Bondye nou an. Se mwen menm ki te fè nou soti kite peyi Lejip la pou m’ te ka Bondye nou. Se mwen menm ki Seyè a, Bondye nou an.

robotstxt: allowed

filter: keep


text: 1Apre sa, Pòl pati, li kite lavil Atèn, li ale lavil Korent. 2Rive la, li kontre yon jwif yo te rele Akilas, moun peyi Pon, ki te fèk rive soti Itali ansanm ak madanm li yo te rele Prisil, apre Seza Klòd te bay lòd pou tout jwif te kite lavil Wòm. Pòl al wè yo, 3epi l’ rete lakay yo. Li t’ap travay ansanm ak yo paske li te gen menm metye ak yo: li te konn fè tant an twal. 4Chak jou repo, Pòl te pran lapawòl nan sinagòg la, li t’ap chache pran tèt anpil jwif ak anpil moun peyi Lagrès. 5Men, lè Silas ak Timote rive soti Masedwan, Pòl te bay tout tan l’ pou travay predikasyon an sèlman: li t’ap bay jwif yo tout kalite prèv pou moutre yo Jezi se Kris yo t’ap tann lan. 6Men, jwif yo pran kenbe tèt avèk li, yo t’ap joure l’. Lè l’ wè sa, li souke pousyè ki te sou rad li, epi l’ di yo: Si nou peri, se nou ki chache sa. Se p’ap fòt mwen. Depi koulye a m’ap vire kò m’ bò kot moun ki pa jwif yo. 7Konsa li soti, li ale lakay Titris Jistis. Se te yon nonm ki pa t’ jwif men ki te konvèti nan relijyon jwif yo. Kay li te tou kole ak sinagòg la. 8Krispis, chèf sinagòg la, te mete konfyans li nan Seyè a ansanm ak tout fanmi li. Anpil lòt moun Korent te kwè tou lè yo te tande sa Pòl t’ap di yo, epi yo te resevwa batèm. 9Yon jou lannwit, Pòl fè yon vizyon. Li wè Seyè a ki di li: Ou pa bezwen pè, se pou ou kontinye pale. Pa fèmen bouch ou. 10Mwen la avèk ou. Pesonn p’ap ka mete men sou ou pou fè ou anyen. Gen anpil moun ki pou mwen nan lavil la. 11Konsa, Pòl pase dizwit mwa lavil Korent, li t’ap moutre moun yo pawòl Bondye a. 12Pandan Galyon te gouvènè nan peyi Lakayi, jwif yo mete tèt ansanm, yo leve dèyè Pòl. Yo mennen l’ devan tribinal la, 13epi yo di: Nonm sa a ap chache pran tèt moun pou fè yo sèvi Bondye yon jan ki kont lalwa. 14Pòl tapral pale, lè Galyon di jwif yo konsa: Nou menm jwif, koute: si se te yon krim osinon yon movezak li te fè, mwen ta pèdi tan m’ koute nou. 15Men, si se yon bann diskisyon sou mo, sou non, sou lalwa jwif yo, sa se zafè ki gade nou. Mwen p’ap antre nan bagay konsa pou m’ mete rezon. 16Epi li mete tout moun deyò nan tribinal la. 17Lè sa a, jwif yo mete men sou Sostèn, chèf sinagòg la, yo bat li byen bat devan tribinal la. Men, Galyon pa okipe yo menm. 18Pòl rete kèk tan ankò lavil Korent. Apre sa, li kite frè yo, li anbake sou yon batiman pou peyi Siri ansanm ak Prisil ak Akilas. Anvan sa, li fè kale tèt li nan Sankre paske li te fè yon ve. 19Rive yo rive lavil Efèz, Pòl kite Prisil ak Akilas, li al nan sinagòg la, li pran diskite ak jwif yo. 20Yo mande l’ pou l’ rete pi lontan ak yo, men li pa t’ vle. 21Anvan l’ kite yo, li di yo: M’a tounen vin wè nou, si Bondye vle. Epi li moute yon batiman, li kite Efèz. 22Lè l’ debake lavil Sezare, li moute Jerizalèm, li pase di legliz la bonjou. Apre sa, li al Antiòch. 23Li pase kèk tan la, epi li pati ankò. Li pase nan tout peyi Galasi ak peyi Friji, li t’ap fòtifye tout disip yo nan konfyans yo nan Bondye. 24Yon jwif yo te rele Apolòs rive lavil Efèz. Se te moun lavil Aleksandri. Nonm sa a te konn pale byen, li te konn tou sa ki te ekri nan Liv yo. 25Yo te moutre l’ chemen Bondye a. Depi lè sa a, li te cho pou l’ te anonse pawòl la. San dezanpare li t’ap moutre moun yo tou sa li te konnen sou Jezi yon jan ki konfòm ak verite a. Men, se batèm Jan an ase li te konnen. 26Li t’ap pale avèk fòs konviksyon nan sinagòg la. Lè Prisil ak Akilas tande l’, yo pran l’ avèk yo epi yo fin moutre li chemen Bondye a yon jan ki pi korèk. 27Apre sa, Apolòs fè lide ale Lakayi. Frè yo te ankouraje li. Yo ekri yon lèt voye bay disip yo ki nan peyi sa a pou yo te byen resevwa Apolòs. Lè li rive Lakayi, li bay moun Bondye te fè favè kwè yo yon gwo konkou. 28Se avèk gwo konviksyon devan tout moun li t’ap moutre jwif yo ki jan yo te nan lerè: li pran sa ki ekri nan Liv yo a, li t’ap ba yo prèv se Jezi ki Kris la.


text: 1Izrayèl pati avèk tout sa li te genyen. li al Bècheba, li touye bèt, li ofri yo bay Bondye Izarak, papa li. 2Jou lannwit sa a, Bondye pale ak Izrayèl nan rèv, li di l’: -Jakòb! Jakòb! Jakòb reponn: -Men mwen wi. 3Bondye di li: -Mwen se Bondye, Bondye papa ou la. Ou pa bezwen pè desann ale nan peyi Lejip paske m’ap fè pitit pitit ou yo tounen yon gwo pèp laba a. 4M’ap desann avè ou nan peyi Lejip, m’ap fè pitit pitit ou yo tounen isit la ankò. Se Jozèf ki va fèmen je ou lè wa mouri. 5Jakòb pati, li kite Bècheba. Pitit Izrayèl yo pran Jakòb, papa yo, ansanm ak timoun yo ak madanm yo, yo fè yo moute sou cha farawon an te voye pou yo vwayaje a. 6Yo pran tout bèt ak tout byen yo te fè nan peyi Kanaran an. Yo desann nan peyi Lejip. Yo mennen Jakòb desann nan peyi Lejip ak tout pitit pitit li yo. 7Jakòb pran pitit gason l’ yo ak pitit fi l’ yo, pitit pitit li yo, fi kou gason, li desann nan peyi Lejip ak yo tout. 8Men non pitit Izrayèl yo ansanm ak pitit pitit yo ki te desann nan peyi Lejip: Jakòb ak pitit gason l’ yo. Premye gason an te rele Woubenn. 9Men non pitit Woubenn yo: Enòk, Palou, Ezwon ak Kami. 10Men non pitit Simeyon yo: Jemouyèl, Jamen, Orad, Jaken, Zoka ak Sayil. Li te fè dènye sa a ak yon fanm peyi Kanaran. 11Men non pitit gason Levi yo: Gèchon, Keyat ak Merari. 12Men non pitit gason Jida yo: Er, Onan, Chela, Perèz ak Zerak. Men Er ak Onan te mouri nan peyi Kanaran. Perèz te gen de pitit gason: Ezwon ak Amoul. 13Men non pitit Isaka yo: Tola, Pouva, Jòb ak Chimwon. 14Men non pitit Zabilon yo: Serèd, Elon ak Jaleyèl. 15Se pitit sa yo Leya te fè pou Jakòb lè yo te Mezopotami. Leya te fè yon fi tout yo te rele Dena. Avèk pitit pitit yo, sa te fè antou tranntwa gason ak yon fi. 16Men non pitit gason Gad yo: Zifjon, Agi, Chouni, Ezbon, Eri, Awodi ak Areyèli. 17Men non pitit gason Asè yo: Jimna, Jichva, Jichvi epi Beria. Yo te gen yon sè ki te rele Serak. Beria te gen de pitit gason: Ebè ak Malkyèl. 18Se pitit gason sa yo Zilpa te fè pou Jakòb. Zilpa sa a, se te sèvant Laban te bay Leya, pitit fi li a. Avèk pitit pitit yo, sa te fè antou sèz moun. 19Men non pitit gason Rachèl, madan Jakòb: Jozèf ak Benjamen. 20Pandan Jozèf te nan peyi Lejip, Asnat, pitit fi Potifera, prèt lavil On an, te fè Manase ak Efrayim pou li. 21Men non pitit Benjamen yo: Bela, Bekè, Achbèl, Gera, Naaman, Ei, Wòch, Moupen, Oupim epi Ad. 22Se pitit gason sa yo Rachèl te fè pou Jakòb. Avèk pitit pitit yo, sa te fè antou katòz moun. 23Men non pitit gason Dann lan: Ouchim. 24Men non pitit gason Neftali yo: Jazeyèl, Gouni, Jezè epi Chilèm. 25Se pitit gason sa yo Bila te fè pou Jakòb. Bila sa a, se te sèvant Laban te bay Rachèl, pitit fi li a. Avèk pitit pitit yo, sa te fè antou sèt moun. 26Antou sa te fè swasannsis moun, pitit ak pitit pitit ki te desann nan peyi Lejip ansanm ak Jakòb, san konte madanm pitit li yo. 27Avèk Jozèf ki te gen tan fè de pitit nan peyi Lejip, sa te fè antou swasanndis moun laras Jakòb ki te vin nan peyi Lejip. 28Izrayèl te voye Jida devan al mande Jozèf pou l’ vin jwenn li Gochenn. 29Jozèf fè pare cha li a, li moute, li al Gochenn, li al kontre papa l’. Rive Jozèf rive devan papa l’, li lage kò l’ nan bra l’, li pase yon bon tan ap kriye sou zepòl li. 30Izrayèl di Jozèf konsa: -Koulye a, mwen wè figi ou, mwen konnen ou vivan toujou, mwen mèt mouri. 31Epi Jozèf di frè l’ yo ak tout fanmi papa l’ yo: -Mwen pral avèti wa a. Mwen pral di l’: men frè m’ yo ak tout fanmi papa m’ yo ki t’ap viv nan peyi Kanaran vin jwenn mwen isit la. 32Se gadò mouton yo ye. Se bèt yo konn gade. Yo mennen tout mouton yo ak tout bèf yo ansanm ak tout sa yo genyen. 33Lè farawon an va rele nou pou mande nou ki metye nou, 34n’a reponn li: Monwa, depi nou tout piti jouk koulye a, se bèt n’ap gade, tankou tout zansèt nou yo. Konsa, nou ka rete nan peyi Gochenn lan. Li te di yo sa paske moun peyi Lejip yo pa ka sipòte wè moun k’ap gade bèt viv nan mitan yo.


text: 1Siris t’ap mache sou twazan depi l’ te wa nan peyi Pès lè Bondye fè Danyèl, ki te rele Beltechaza tou, konnen yon mesaj. Se te bon koze sou gwo batay ki gen pou fèt la. Se nan yon vizyon yo te fè l’ konprann mesaj la. 2Lè sa a, mwen menm Danyèl, mwen pase twa senmenn nan gwo lapenn. 3Mwen pa t’ manje ankenn bon ti manje, ni ankenn vyann. Mwen pa t’ mete yon gout diven nan bouch moun. Mwen pa t’ pase lwil santi bon sou mwen pandan twa senmenn sa yo. 4Sou vennkatriyèm jou premye mwa a nan lanne a, mwen te kanpe bò gwo larivyè Lefrat la. 5Mwen leve je m’, mwen wè yon moun ki te gen rad swa sou li ak yon sentiwon fèt ak bon lò mare nan ren l’. 6Kò l’ te klere tankou yon wòch poli. Figi l’ te tankou zèklè. Je l’ yo te klere tankou de moso chabon dife. Bra l’ ak janm li yo te tankou kwiv yo te poli. Lè l’ pale menm, se tankou si se te yon foul moun ki t’ap pale ansanm. 7Se mwen menm sèlman ki te wè vizyon an. Lòt moun ki te avè m’ yo pa t’ wè anyen. Men yo te pè, yo te kouri al kache. 8Mwen menm, mwen te rete la pou kont mwen. Mwen t’ap gade gwo vizyon an. Mwen santi m’ pa t’ gen fòs menm, figi m’ te dekonpoze. Pa gen moun ki ta ka rekonèt mwen. 9Lè m’ tande vwa li menm, mwen tonbe fas atè, mwen pèdi konesans. 10Apre sa, mwen santi yon men manyen m’, li fè m’ leve sou pla men m’ ak sou jenou m’. M’ t’ap tranble toujou. 11Zanj lan di m’ konsa: -Danyèl, ou se yon moun Bondye renmen anpil. Kanpe non! Louvri zòrèy ou pou ou tande sa mwen pral di ou. Se Bondye ki voye m’ kote ou. Lè li fin di m’ sa, mwen leve kanpe, men m’ t’ap tranble toujou. 12Li di m’ konsa: -Ou pa bezwen pè, Danyèl. Bondye te tande lapriyè ou la depi premye jou ou te pran desizyon soumèt ou devan Bondye ou pou ou te ka rive gen bon konprann. Se poutèt lapriyè ou la mwen vin ba ou repons Bondye a. 13Zanj chèf peyi Pès la te kenbe tèt avè m’ pandan venteyen jou. Apre sa, Michèl, yonn nan chèf zanj Bondye yo, vin pote m’ sekou paske mwen te pou kont mwen nan peyi Pès la. 14Mwen vin fè ou konprann sa ki pral rive pèp ou a nan jou k’ap vini yo. Vizyon an fè ou wè sa ki pral rive jou sa yo. 15Lè li di m’ sa, m’ bese je m’ gade atè san m’ pa di anyen. 16Lè sa a, zanj ki te gen fòm yon moun lan lonje men l’, li manyen po bouch mwen. Mwen louvri bouch mwen pale, mwen di zanj ki te kanpe devan m’ lan: -Mèt, vizyon an fè m’ pè, m’ pèdi tout fòs mwen, kè m’ sere! 17Se moun k’ap sèvi ou mwen ye, mèt. Ki jan mwen ka pale ak ou? M’ pa gen fòs ankò, m’ pèdi souf mwen. 18Zanj ki te gen fòm moun lan manyen m’ ankò yo dezyèm fwa. Mwen santi m’ refè. 19Epi li di m’: -Ou pa bezwen pè. Ou se yon moun Bondye renmen anpil. Pa kite anyen fatige lespri ou, ni fè ou pèdi kouraj ou! Lè li di m’ sa, mwen santi mwen vin gen plis fòs. Mwen di li: -Mèt, ou fè m’ vin gen fòs. Di m’ sa ou gen pou di m’ lan non! 20Lè sa a, li di m’: -Ou konnen poukisa mwen vin bò kote ou la? Se pou m’ te ka fè ou konnen sa ki te ekri nan liv verite a. Koulye a, mwen gen pou m’ al goumen ak zanj chèf peyi Pès la. Apre sa, zanj chèf peyi Lagrès la va parèt. 21Pa gen lòt moun pou vin ede m’ pase Michèl, zanj chèf pèp Izrayèl la.


text: 1Nan senkyèm jou sizyèm mwa nan sizyèm lanne depi yo te depòte pèp la, mwen te chita lakay mwen ansanm ak chèf pèp Jida yo ki te reyini lakay mwen. Mwen rete konsa mwen santi pouvwa Seyè a, Bondye Sèl Mèt la, desann sou mwen. 2Mwen leve je m’ gade, mwen wè yon fòm ki te sanble ak yon moun. Depi nan ren l’ desann, kò l’ te tankou yon flanm dife. Depi nan ren l’ moute, li te klere tankou kwiv byen poli. 3Mwen wè l’ lonje men l’ tankou men yon moun, li pran m’ nan cheve. Nan vizyon an, li leve m’ byen wo nan syèl la, li mennen m’ lavil Jerizalèm, devan pòtay anndan ki bay sou bò nò a, kote yo te mete yon estati zidòl ki te lakòz Bondye ankòlè. 4La, mwen wè yon gwo bèl limyè ki te fè m’ konprann se Bondye pèp Izrayèl la ki te la, menm jan mwen te wè l’ nan fon an. 5Bondye di m’ konsa: -Nonm o! Vire je ou gade bò nan nò! Mwen vire je m’ gade bò nan nò. Mwen wè toupre lotèl ki bò pòtay kote moun pase pou antre a, estati zidòl ki te lakòz Bondye ankòlè a. 6Bondye di m’ ankò: -Nonm o! Eske ou wè sa y’ap fè? Gade tout bagay derespektan moun pèp Izrayèl yo ap plede fè pou yo fè m’ kite tanp mwen an. Ou gen pou wè bagay ki pi mal pase sa toujou. 7Li pran m’, li mennen m’ nan pòtay ki bay sou lakou anndan an, li moutre m’ yon twou nan miray la. 8Li di m’ konsa: -Nonm o! Fè yon gwo twou nan miray la. Mwen fè gwo twou a. Lèfini, mwen jwenn yon pòt. 9Li di m’ konsa: -Louvri pòt la antre! Gade tout kalite vye bagay derespektan moun sa yo ap fè la a! 10Mwen antre, mwen gade. Tout miray la nèt te kouvri ak pòtre koulèv, pòtre tout kalite bèt yo pa gen dwa manje ak pòtre lòt vye zidòl moun pèp Izrayèl yo ap sèvi. 11Swasanndis nan chèf fanmi pèp Izrayèl yo te kanpe la devan zidòl yo. Yonn ladan yo te Jazanya, pitit Chafan an. Yo chak te kenbe yon lansanswa nan men yo. Gwo lafimen lansan t’ap moute. 12Bondye di m’ konsa: -Nonm o! Eske ou wè sa chèf fanmi pèp Izrayèl yo ap plede fè an kachèt? Yo rete ap fè sèvis nan yon chanm kay plen zidòl. Men eskiz yo bay: O wi! Bondye pa wè nou! Bondye vire do l’ bay peyi a! 13Apre sa, Seyè a di m’ ankò: -Ou gen pou wè yo ap fè bagay ki pi derespektan toujou. 14Lè sa a, li mennen m’ bò pòtay nò tanp lan, li moutre m’ yon bann fanm ki chita ap kenbe yon rèl lanmò pou zidòl yo rele Tamouz la. 15Li di m’ konsa: -Nonm o! Ou wè sa, pa vre? Ou gen pou ou wè gwo bagay pi derespektan ankò y’ap fè. 16Li mennen m’ nan lakou anndan tanp lan. Mwen wè vennsenk nèg konsa kanpe bò pòt pou antre nan kote ki apa nèt pou Seyè a, nan mitan lotèl la ak galeri a. Yo te bay tanp lan do. Fas yo vire bò solèy leve. Yo bese tèt yo byen ba, y’ap fè sèvis pou solèy la k’ap leve. 17Seyè a di m’ konsa: -Nonm o! Eske ou wè sa? Moun peyi Jida sa yo ap fè tout vye bagay derespektan y’ap plede fè yo. Y’ap mache fè mechanste nan tout peyi a. Men sa pa kont yo toujou, se pou yo vini jouk isit la nan tanp lan pou fè yo, pou yo fè m’ pi move toujou. Men y’ap fè move jès pou derespekte m’, yo mete yon ti branch bwa anba nen yo. 18Mwen menm tou mwen pral fè yo santi jan mwen move sou yo. Yo mèt rele byen fò nan zòrèy mwen. Mwen p’ap tande yo. Mwen p’ap gen pitye pou yo. Yo mèt rele jan yo vle nan zòrèy mwen, mwen p’ap pran priyè.


text: 1Seyè a pale ak Moyiz ansanm ak Arawon, li di yo konsa: 2-Men yon regleman Seyè a bay lòd pou yo swiv tankou yon lwa: Men sa li di: Mande moun pèp Izrayèl yo pou yo fè ou jwenn yon gazèl pwal koulè wouj, ki pa gen okenn enfimite e ki poko janm travay. 3W’a renmèt Eleaza, prèt la, li. L’a fè l’ soti andeyò limit kan kote moun yo rete a, epi l’a fè yo touye l’ devan je li. 4Apre sa, Eleaza va pran ti gout nan san an. Epi, kote l’ kanpe a, avèk dwèt li, l’a voye san an sèt fwa nan direksyon Tant Randevou a. 5Lèfini, y’a boule tout bèt la nèt devan je prèt la: po a, vyann lan, san an ansanm ak tout tripay la. 6Prèt la va pran kèk moso bwa sèd, kèk branch izòp, yon moso twal wouj, l’a jete yo nan boukan dife kote gazèl la ap boule a. 7Apre sa, prèt la va lave rad ki te sou li, l’a benyen nan gwo dlo. Lèfini, l’a tounen antre nan kan an. Prèt la p’ap nan kondisyon pou l’ fè okenn sèvis pou Bondye jouk aswè. 8Moun ki te boule gazèl la va lave rad ki te sou l’ a, epi l’a benyen nan gwo dlo tou. Li menm tou, li p’ap nan kondisyon pou l’ fè okenn sèvis pou Bondye jouk aswè. 9Yon lòt moun ki nan kondisyon pou fè sèvis pou Bondye va ranmase tout sann gazèl wouj la, l’a mete l’ yon kote ki apa pou Bondye andeyò limit kan kote moun yo rete a. Y’a konsève sann lan pou lè moun pèp Izrayèl yo va bezwen pran ladan l’ pou pare dlo y’a sèvi pou mete nenpòt bagay nan kondisyon pou fè sèvis Bondye ankò, lè y’ap fè sèvis pou mande Bondye padon pou sa yo fè ki mal. 10Nonm ki te ranmase sann gazèl la va lave rad ki te sou l’ a, epi li p’ap nan kondisyon pou l’ fè okenn sèvis pou Bondye jouk aswè. Sa se va yon regleman pou tout moun nan peyi a toujou swiv, kit se moun pèp Izrayèl yo, kit se moun lòt nasyon k’ap viv nan mitan yo. 11Depi yon moun manyen kadav yon moun mouri, pandan sèt jou apre sa, li p’ap nan kondisyon pou l’ fè sèvis pou Bondye. 12L’a fè sèvis pou mande Bondye gras avèk dlo yo pare pou sa a sou twazyèm jou a ak sou setyèm jou a. Apre sa, l’a nan kondisyon pou l’ fè sèvis Bondye. Men, si li pa fè sèvis pou mande Bondye gras sou twazyèm jou a ak sou setyèm jou a, li p’ap nan kondisyon pou l’ fè sèvis Bondye. 13Depi yon moun manyen kadav yon moun mouri, si li pa fè sèvis pou mande Bondye gras, piga li pwoche bò Tant Randevou a pou li pa derespekte tant lan. Si li fè sa, se pou yo touye l’. Se pou yo konsidere moun sa a tankou yon moun ki pa fè pati pèp Bondye a, paske yo pa t’ voye dlo pou mete nan bon kondisyon an sou li, li pa nan kondisyon pou l’ sèvi Bondye. Toutotan yo pa fè sèvis la pou li, l’ap rete nan kondisyon sa a. 14Men regleman pou yo swiv: lè yon moun mouri nan yon kay, tout moun ki te nan kay la lè lanmò a, ou ankò tout moun ki vin antre nan kay la apre sa, p’ap nan kondisyon pou fè sèvis Bondye pandan sèt jou. 15Tout veso ki pa kouvri ak yon kouvèti byen mare sou li p’ap ka sèvi pou moun ki nan kondisyon pou sèvi Bondye. 16Konsa tou, depi yon moun k’ap mache nan jaden manyen kadav yon moun mouri, kit moun lan mouri mò natirèl, kit se ansasinen yo te ansasinen l’, osinon depi yon moun manyen zosman yon moun mouri oswa tonm kote yo antere yon moun mouri, moun sa a p’ap nan kondisyon pou l’ sèvi Bondye pandan sèt jou. 17Si yon moun ta rive nan kondisyon sa a konsa, y’a pran ti gout nan sann gazèl yo te boule pou wete peche a, y’a mete l’ nan yon veso, epi y’a vide ti gout dlo dous sou li. 18Nan premye ka a, yon moun ki nan kondisyon pou fè sèvis Bondye va pran yon branch izòp, l’a plonje l’ nan dlo a, epi l’a voye dlo sou kay la, sou tout bagay ki ladan l’ ak sou tout moun ki te la nan kay la. Nan dezyèm ka a, l’a voye dlo a sou moun lan, kit li te manyen zosman moun mouri osinon kadav moun yo te ansasinen, osinon kadav moun ki te mouri mò natirèl, kit li te manyen yon tonm moun mouri. 19Sou twazyèm jou a ak sou setyèm jou a, nonm ki nan kondisyon pou fè sèvis pou Bondye a va voye dlo a sou moun ki pa nan kondisyon pou sèvi Bondye a. Sou setyèm jou a, l’a fè sèvis pou mande Bondye gras pou nonm lan. Apre sa, nonm lan va lave rad ki sou l’ a, l’a benyen nan gwo dlo. Men, se lè solèy va fin kouche la nan kondisyon ankò pou l’ fè sèvis Bondye. 20Men lè yon nonm pa nan kondisyon pou fè sèvis Bondye, si li pa fè sèvis pou mande Bondye gras, se pou yo konsidere l’ tankou yon moun ki pa fè pati pèp Bondye a. Li pa ka pwoche bò Tant Randevou a pou l’ pa derespekte l’. Toutotan yo pa fè pou li sèvis voye dlo ki pou mete l’ nan bon kondisyon an, l’ap rete nan kondisyon pou l’ pa ka fè sèvis Bondye. 21Se va la yon regleman pou yo toujou swiv tout tan. Moun ki te voye dlo sou lòt la pou mete l’ nan bon kondisyon an, va gen pou l’ lave rad ki te sou l’ a tou. Depi yon moun manyen dlo pou mete nan bon kondisyon an, li p’ap nan kondisyon pou l’ fè sèvis pou Bondye jouk nan aswè menm jou a. 22Depi yon nonm ki pa nan kondisyon pou sèvi Bondye manyen yon bagay, moun ki nan kondisyon pou sèvi Bondye pa ka sèvi ak bagay sa a. Depi yon moun manyen yon bagay konsa, li menm tou, li p’ap nan kondisyon pou l’ sèvi Bondye jouk aswè rive.


text: 1Jezi menm ale mòn Oliv. 2Nan denmen maten, byen bonè, li tounen nan tanp lan. Tout foul moun yo pwoche bò kote li. Li chita, li pran moutre yo anpil bagay. 3Dirèktè lalwa yo ak farizyen yo mennen yon fanm ba li. Yo te bare fanm lan nan adiltè. Yo mete l’ kanpe devan tout foul moun yo, 4epi yo di Jezi konsa: Mèt, yo kenbe fanm sa a nan men ap fè adiltè. 5Moyiz te bay lòd nan lalwa a pou yo touye yo lè konsa ak kout wòch. Men, ou menm, kisa ou di nan sa? 6Yo t’ap di sa, paske yo te vle pran l’ nan pèlen pou yo te ka akize li. Men, Jezi bese atè. Epi, avèk dwèt li, li kòmanse ekri atè a. 7Men, moun yo t’ap kouvri l’ ak keksyon. Jezi leve atè a, li di yo: Se pou moun ki konnen li pa janm peche a ba l’ premye kout wòch la. 8Apre sa, li bese atè a yon dezyèm fwa, li pran ekri ankò. 9Lè yo tande pawòl sa yo, yonn apre lòt y’ al fè wout yo. Premye moun ki te mete deyò se te sak te pi granmoun yo. Jezi rete pou kont li ak fanm lan ki te kanpe devan l’. 10Lè sa a, li leve, li di fanm lan: Madanm, kote moun yo? Pesonn pa kondannen ou? 11Li reponn: Pesonn non, Mèt. Jezi di li: Mwen menm tou, mwen pa kondannen ou. Ou mèt ale. Men, pa janm fè peche ankò. 12Jezi pale ankò ak foul moun yo, li di: Se mwen menm ki limyè k’ap klere tout moun ki sou latè. Moun ki swiv mwen va gen limyè ki bay lavi a. Yo p’ap janm mache nan fènwa. 13Farizyen yo di li: Apa w’ap pale tèt pa ou byen? Sa w’ap di la a pa gen valè. 14Jezi reponn yo: Menm si mwen t’ap pale tèt mwen byen, sa m’ap di a se verite, paske mwen konnen ki bò m’ soti, mwen konnen ki bò m’ prale. Men, nou menm, nou pa konnen ni ki bò m’ soti, ni ki bò m’ prale. 15Nou menm, n’ap jije tankou lèzòm jije. Men, mwen menm mwen pa jije pesonn. 16Mentou, si yon lè mwen gen pou m’ jije, m’ap jije byen dapre verite a, paske mwen p’ap jije pou kont mwen. Papa ki voye m’ lan ap la avèk mwen. 17Nou jwenn sa ekri nan Lalwa nou an tou: Lè de temwen fè menm depozisyon an, sa yo di a vre. 18Mwen sèvi temwen pou tèt pa m’; Papa a ki voye m’ lan sèvi m’ temwen tou. 19Yo mande li: Kote papa ou? Jezi reponn yo: Nou pa konnen mwen, nou pa konn Papa mwen. Si nou te konnen m’, nou ta konnen Papa m’ tou. 20Jezi te nan tanp lan, kote yo mete bwat pou fè ofrann yo. Se la li t’ap di yo tout pawòl sa yo, li t’ap moutre moun yo anpil lòt bagay ankò. Men, pesonn pa t’ mete men sou li, paske lè l’ pa t’ ankò rive. 21Jezi di yo ankò: Mwen pral fè wout mwen. N’a chache m’, men n’a mouri nan peche nou yo. Nou pa ka ale kote m’ prale a. 22Jwif yo yonn di lòt: Gen lè li pral touye tèt li? Tande sa l’ap di: Nou pa ka ale kote l’ prale a. 23Jezi reponn yo: Nou soti anba, mwen menm mwen soti anwo. Nou se moun tè sa a, mwen menm mwen pa moun tè sa a. 24Se poutèt sa mwen di nou, n’ap mouri nan peche nou. Wi, nou gen pou n’ mouri nan peche nou si nou pa kwè mwen se moun mwen ye a. 25Yo mande li: Ki moun ou ye? Jezi reponn yo: Sa m’ te di nou depi nan konmansman an. 26Mwen gen anpil bagay pou m’ di sou nou, anpil bagay menm pou m’ jije nan nou. Men, moun ki voye m’ lan, se verite ase li di. Se sèlman sa m’ pran nan bouch li m’ap anonse bay lèzòm ki sou latè. 27Yo pa t’ konprann se sou Papa a li t’ap pale yo. 28Jezi di yo ankò: Lè n’a leve Moun Bondye voye nan lachè a byen wo, n’a konnen se mwen menmm ki li menm. Lè sa a, n’a konnen mwen pa fè anyen pou kont mwen. Se sèlman sa Papa a moutre m’ mwen di. 29Moun ki voye m’ lan la avèk mwen. Li pa kite m’ pou kont mwen paske mwen toujou fè sak fè l’ plezi. 30Anpil moun ki te tande Jezi pale konsa te kwè nan li. 31Jezi di jwif ki te kwè nan li yo: Si nou kenbe pawòl mwen yo nan kè nou, nou se disip mwen vre. 32N’a konnen verite a, lè sa a verite a va ban nou libète nou. 33Yo di li: Nou se pitit pitit Abraram. Nou pa janm esklav pesonn. Ki jan ou ka fè di nou: N’a gen libète nou? 34Jezi reponn yo: Sa m’ap di nou la a, se vre wi: Tout moun ki fè peche, se esklav peche yo ye. 35Yon esklav pa fè pati moun kay la pou tout tan. Men, yon pitit fè pati moun kay la pou tout tan. 36Si Pitit Bondye a ban nou libète, n’a lib tout bon. 37Wi, mwen konnen se pitit pitit Abraram nou ye vre. Men, n’ap chache touye m’ paske nou pa asepte sa m’ap moutre nou. 38M’ap di nou sa Papa m’ moutre mwen. Men nou menm, n’ap fè sa papa pa nou di nou fè. 39Yo reponn li: Men, papa nou se Abraram. Jezi di yo: Si nou te pitit Abraram tout bon, nou ta fè sa li menm li te fè. 40Gade koulye a, m’ap di nou verite a jan Bondye te moutre m’ li, atousa n’ap chache touye mwen. Abraram pa janm fè bagay konsa. 41Men nou menm, n’ap fè sa papa nou ap fè. Yo reponn li: Nou pa pitit deyò non. Nou gen yon sèl papa, se Bondye. 42Jezi di yo: Si Bondye te papa nou vre, nou ta renmen mwen. Paske, mwen soti bò kot Bondye. Se li menm ki voye m’ isit la. Mwen pa vini pou kont mwen. Se li menm menm ki voye mwen. 43Poukisa nou pa konprann sa m’ap di nou la a? Paske nou pa kapab tande pawòl mwen yo. 44Se Satan ki papa nou. Se sak fè nou vle fè sa papa nou vle. Depi nan konmansman se sa ase l’ap fè: touye moun. Li pa janm pran pozisyon pou verite a paske pa gen verite menm nan li. Depi l’ louvri bouch li, se manti l’ap bay paske sè mantò li ye. Se papa nan bay manti li ye. 45Men mwen menm, mwen pale verite a. Se poutèt sa nou pa vle kwè mwen. 46Kilès nan nou ki ka bay prèv mwen fè peche? Si sa m’ di a se vre, poukisa nou pa kwè mwen? 47Tout moun ki moun Bondye, yo koute pawòl Bondye. Men nou menm, nou pa moun Bondye. Se sak fè nou pa vle koute. 48Jwif yo reponn li: Nou te gen rezon lè n’ t’ap di se moun Samari ou ye. Ou gen yon move lespri sou ou. 49Jezi di yo: Mwen pa gen okenn move lespri sou mwen. M’ap fè respe Papa mwen. Men nou menm, se derespekte n’ap derespekte mwen. 50Mwen p’ap chache lwanj pou tèt pa mwen. Gen yon moun k’ap chache l’ pou mwen. Se li menm tou k’ap jije nou. 51Sa m’ap di nou la a, se vre wi: moun ki fè tou sa mwen di l’ fè, li p’ap janm mouri. 52Jwif yo di li: Koulye a, nou sèten ou gen yon move lespri sou ou. Abraram mouri. Pwofèt yo mouri tou. Epi ou menm, w’ap di: O wi, moun ki fè tou sa m’ di l’ fè, li p’ap janm mouri. 53Abraram ki Abraram zansèt nou, li mouri. Koulye a, ou prèt pou di nou ou pi gran pase li? Pwofèt ki pwofèt yo mouri. Sa ou konprann ou ye menm? 54Jezi reponn yo: Si m’ t’ap fè lwanj tèt mwen, lwanj sa a pa ta vo anyen. Moun k’ap fè lwanj mwen se Papa m’, moun nou pretann di ki Bondye nou an. 55Nou pa konnen li. Men mwen menm, mwen konnen li. Si pou m’ ta di mwen pa konnen li, mwen ta bay manti tankou nou. Men, mwen konnen l’ epi m’ap fè tou sa li di m’ fè. 56Abraram papa nou te kontan, paske li te anvi wè jou m’ lan rive. Li wè li. Sa te fè kè l’ kontan nèt. 57Jwif yo di li: Ou poko gen senkantan, epi w’ap di ou te wè Abraram? 58Jezi reponn yo: Sa m’ap di nou la a, se vre wi: Abraram pa t’ ankò fèt, mwen menm, mwen te la deja. 59Lè sa a, yo ranmase wòch pou kalonnen li. Men, Jezi kache kò l’ yon kote epi li soti nan tanp lan.


text: 1Anvan Bondye te kreye anyen, Pawòl la te la. Pawòl la te avèk Bondye. Sa Bondye te ye, se sa Pawòl la te ye tou. 2Pawòl la te la avèk Bondye depi nan konmansman. 3Se ak Pawòl la Bondye fè tout bagay. Nan tou sa ki te fèt, pa t’ gen anyen ki te fèt san Pawòl la. 4Lavi, se nan li sa te ye. Se lavi sa a ki te bay tout moun limyè. 5Limyè a klere nan fènwa a. Men, fènwa a pa t’ resevwa li. 6Bondye te voye yon nonm ki te rele Jan. 7Li te vin sèvi temwen pou pale sou limyè a. Li te vini pou tout moun ki te tande mesaj li a te ka kwè. 8Se pa li menm ki te limyè a. Li te vin pou sèvi temwen pou pale sou limyè a. 9Limyè sa a, se li ki limyè tout bon an. Se li menm ki vin sou latè epi k’ap klere tout moun. 10Pawòl la te nan lemonn. Se ak Pawòl la Bondye te fè tou sa ki nan lemonn; men, moun ki nan lemonn pa t’ rekonèt li. 11Li vin nan peyi l’; men tout moun nan peyi l’ pa t’ resevwa li. 12Men, sa ki te resevwa l’ yo, sa ki te kwè nan li yo, li ba yo pouvwa tounen pitit Bondye. 13Yo pa t’ vin pitit Bondye jan sa fèt pami lèzòm sou latè, paske sa pa t’ soti nan egzijans lachè, ni nan volonte lèzòm. Se Bondye menm ki te papa yo. 14Pawòl la tounen moun. Li te vin viv nan mitan nou, li mennen yon lavi ki te konfòm nèt ak verite a, ak renmen nan tout kè li. Nou wè pouvwa li, se te pouvwa Bondye Papa a te bay sèl Pitit li a. 15Se li menm Jan Batis t’ap pale a, lè l’ te di byen fò: Men moun mwen t’ap pale nou an, lè m’ te di nou: L’ap vin apre mwen. Men, li gen plis pouvwa pase m’, paske li te la anvan mwen. 16Nou tout nou resevwa pa nou nan tout kantite byen l’ yo. Li ban nou favè sou favè. 17Bondye fè Moyiz ban nou lalwa. Men, se Jezikri ki fè nou konnen renmen Bondye a ansanm ak verite a. 18Pesonn pa janm wè Bondye. Men, sèl Pitit Bondye a, li menm ki Bondye tou, li menm k’ap viv kòtakòt ak Papa a, se li menm ki fè moun konnen Bondye. 19Men sa Jan Batis te di lè jwif ki lavil Jerizalèm yo te voye kèk prèt ak kèk moun Levi vin mande l’ ki moun li ye. 20Jan pa t’ refize reponn yo, li di yo kareman devan tout moun: Se pa mwen ki Kris la. 21Yo mande li: Ki moun ou ye atò? Ou se Eli? Jan reponn yo: Non, mwen pa Eli. Yo di li: Ou se pwofèt la? Li reponn yo: Non. 22Lè sa a yo di li: Ki moun ou ye menm? Paske, nou gen pou n’ pote yon repons bay moun ki voye nou yo. Ki moun ou di ou ye? 23Jan reponn: Mwen se vwa nonm k’ap rele nan dezè a: Plani chemen an byen plani pou Mèt la! (Se sa pwofèt Ezayi te di.) 24Gen nan moun yo te voye bò kot Jan yo ki te soti lakay farizyen yo. 25Yo mande li: Si ou pa ni Kris la, ni Eli, ni pwofèt la, di nou poukisa w’ap batize moun? 26Jan reponn yo: Mwen menm, mwen batize nou nan dlo. Men, nan mitan nou la a, gen yon moun nou pa konnen. 27L’ap vin apre m’, men mwen pa bon ase pou m’ ta demare kòd sapat li. 28Tout bagay sa yo t’ap pase kote yo rele Betani an, lòt bò larivyè Jouden kote Jan t’ap batize a. 29Nan denmen, Jan wè Jezi ki t’ap vin jwenn li, li di: Men ti mouton Bondye a k’ap wete peche moun sou tout latè. 30Men moun mwen t’ap pale nou an, lè m’ te di nou gen yon nonm k’ap vin apre m’ men ki gen plis pouvwa pase m’, paske li te la anvan mwen. 31Mwen pa t’ konnen ki moun sa tapral ye. Men, mwen vin batize nou nan dlo pou moun pèp Izrayèl yo te ka rekonèt li. 32Jan di yo ankò: Mwen wè Lespri Bondye a desann sot nan syèl la tankou yon ti pijon, li rete sou tèt li. 33Lè sa a, mwen pa t’ ankò konnen ki moun li te ye. Men, Bondye ki te voye m’ batize nan dlo a, te di m’: Wa wè Lespri Bondye a desann. La rete sou tèt yon nonm: Se li menm ki gen pou batize moun nan Sentespri. 34Jan di yo ankò: Mwen wè sa ak je m’, se sa ki fè mwen di nou se li ki Pitit Bondye a vre. 35Nan denmen, Jan te menm kote a ankò ak de nan patizan li yo. 36Li wè Jezi ki t’ap pase, li di: Men ti mouton Bondye a. 37De patizan yo tande sa Jan t’ap di a, yo pran swiv Jezi. 38Jezi vire tèt li gade, li wè yo t’ap swiv li. Li mande yo: Sa n’ap chache? Yo mande li: Ki kote ou rete, Rabi? (Mo rabi sa a vle di mèt.) 39Li reponn yo: Vini non, n’a wè. Y’ ale vre. Yo wè kote l’ te rete a. Yo pase rès jounen an avè li. (Li te vè katrè konsa nan apremidi.) 40Andre, frè Simon Pyè a, te yonn nan de moun ki te tande sa Jan te di a epi ki te swiv Jezi. 41Premye moun Andre rankontre se te Simon, frè li. Li di li konsa: Nou jwenn Mesi a (ki vle di: Kris la). 42Li mennen Simon bay Jezi. Jezi gade l’, li di: Se ou menm Simon, pitit Jan an? Y’a rele ou Sefas. (Se menm bagay ak Pyè, ki vle di wòch.) 43Nan denmen, Jezi te fè lide ale nan peyi Galile. Li jwenn Filip sou wout la, li di li: Swiv mwen. 44(Filip te moun lavil Betsayda, kote Andre ak Pyè te rete a.) 45Apre sa, Filip jwenn Natanayèl. Li di li: Nou jwenn moun Moyiz te pale nou nan liv lalwa a, moun pwofèt yo te pale a tou. Se Jezi, moun lavil Nazarèt, pitit gason Jozèf la. 46Natanayèl di li: Ki bon bagay ki ka soti Nazarèt? Filip reponn li: Vini non, wa wè. 47Lè Jezi wè Natanayèl ap vin bò kote l’, li di sou li: Men yon moun pèp Izrayèl tout bon. Se yon nonm ki pa gen riz nan li. 48Natanayèl mande li: Ki jan ou fè konnen mwen? Jezi reponn li: Anvan Filip te rele ou la, mwen te wè ou lè ou te anba pye fig frans lan. 49Lè sa a, Natanayèl di li: Mèt, ou se Pitit Bondye a. Ou se wa pèp Izrayèl la! 50Jezi reponn li: Paske mwen di ou mwen te wè ou anba fig frans lan, poutèt sa ase ou kwè? Ou gen pou wè bagay pi gwo pase sa. 51Apre sa, li di yo: Sa m’ap di nou la a, se vre wi: N’a wè syèl la louvri, avèk zanj Bondye yo k’ap moute desann sou Moun Bondye voye nan lachè a.


text:
News Releases
Main Content
01/17/2013
NEW YORK – Pandan dat limit 28 janvye 2013 pou enskri pou asistans nan FEMA ap rive nan New York, ofisyèl sekou yo vle asire moun ki viktim yo jwenn tout enfòmasyon yo bezwen sou èd pou katastwòf....
New York
01/11/2013
NOUYÒK – Sinistre siklòn Sandy nan Nouyòk yo pa rete anpil tan ankò pou yo ale nan kat Sant Sekou akòz katastwòf.Leta Nouyòk ak Ajans Federal ki Jere Ijans lan (FEMA) sipèvize avèk anpil atansyon ale...
New York
01/08/2013
Aplikasyon pou prete lajan nan SBA se pati ki enpòtan nan pwosesis la NEW YORK – Nan apeprè mwatye inèdtan, moun ki te viktim nan Ouragan Sandy nan New York kapab fè yon gwo diferans nan sekou yo...
New York
01/07/2013
NEW YORK – Dat limit 28 janvye a ap rive pou moun ki te viktim nan Ouragan Sandy ki nan 13 konte New York gouvènman an deziyen yo pou enskri nan Ajans Federal pou Jesyon Ijans pou jwenn èd akòz...
New York
01/07/2013
NOUYÒK – Madi 8 janvye a 8:00 a.m., Leta Nouyòk ak Ajans ki Jere Ijans (FEMA) pral louvri nan Brooklyn, yon nouvo Sant sekou akòz katastwòf pou l bay sinistre Siklòn Sandy yo èd endividyèlman e fas-a...
New York
01/05/2013
Aktivasyon Plan Operasyon pou Ijans te pèmèt lopital la ak kay retrèt yo rete louvri, trete pasyan yo pandan Ouragan Sandy New York – Ajans Federal pou Jesyon Ijans te anonse yon sibvansyon nan...
New York
01/03/2013
NEW YORK – Lè Thomas O’Grady te deside bati yon kay sou East Atlantic Beach, katye kote li grandi a, li pa t konnen pou aprann li pa t kapab bati etaj prensipal li akòz nouvo kòd konstwiksyon lokal...
New York
01/02/2013
NEW YORK – Eta New York ak Ajans Federal pou Jesyon Ijans ap louvri nan yon nouvo Sant Sekou pou Katastwòf nan Brooklyn a 8 a.m. jedi 3 janvye pou bay èd apa pou chak moun fas-a-fas pou moun ki...
New York
12/26/2012
NEW YORK—Moun Eta New York ki viktim nan Ouragan Sandy ki gen bezwen ki asosye avèk katastwòf la epi ki pa kapab satisfè avèk asistans federal ak asistans eta a ap gen aksè kounye a nan sèvis jesyon...
New York
12/22/2012
NEW YORK – Ajans Federal pou Jesyon Ijans se sèlman yon pati nan ekip sekou pou katastwòf. Plizyè kalite resous lokal, resous eta ak resous federal disponib pou ede Nouyòkè yo repare oswa rebati kay...
New York


text:
Nou dwe akeri kapasite pou nou wè moun non pa jan yo ye aktyèlman an men jan yo ka devni.
Chè frè m yo, defwa pa ane, bèl Sant Konferans sa a konplètman ranpli avèk detantè Prètriz Bondye a ki rasanble pou tande mesaj enspiran. Gen yon bèl santiman espirityèl ki prezan nan reyinyon jeneral Prètriz Legliz la. Espri sa a soti nan Sant Konferans lan pou l penetre nan chak bilding kote pitit gason Bondye yo rasanble. Nou siman santi espri sa a aswè a.
Sa gen kèk ane, anvan bèl Sant Konferans sa a te bati, yon vizitè Temple Square nan Salt Lake City te asiste yon sesyon jeneral konferans nan Tabènak la. Li te koute mesaj Frè yo. Li te pote atansyon a priyè yo. Li te koute bèl mizik Kè Tabènak la te prezante yo. Li te emèveye pou grandè òg mayifik Tabènak la. Lè reyinyon an te fini yo te tande l di: “M ta bay tout sa m posede si m te konnen sa oratè yo te di la a jodia se vre.” Angwo li t ap di “M swete m te gen yon temwayaj konsènan levanjil la.”
Pa gen absoliman anyen nan mond sa a ki pote plis rekonfò ak bonè pase yon temwayaj konsènan laverite. Mwen panse ke chak gason ak chak jènjan ki la a aswè a gen yon temwayaj, nan yon degre kèlkonk. Si ou santi temwayaj ou pa gen pwofondè ou ta swete a, mwen egzòte w pou w travay pou atenn yon temwayaj. Si temwayaj ou solid ak pwofon, travay pou w kenbe l konsa. Ala nou beni pou n gen yon konesans sou laverite!
Mesaj mwen aswè a, frè m yo, se sa a: gen anpil moun ki gen tikras temwayaj oubyen ki pa gen temwayaj ditou kounyeya la a, moun ki ta ka resevwa e ki t ap resevwa yon temwayaj si nou te dispoze pou fè efò pou pataje pa nou an epi pou ede yo chanje. Nan kèk sikonstans, se nou menm ki ka motive yo pou yo chanje. M ap mansyone premyèman moun ki se manm men ki pou lemoman pa totalman angaje nan levanjil la.
Sa gen kèk ane, nan yon konferans rejyonal ki te fèt nan Helsinki, nan Finlann, mwen te tande yon mesaj memorab e motivan yo te bay nan yon sesyon pou manman yo ak pitit fi yo. Mwen pa janm bliye mesaj sa a, malgre sa gen prèske 40 an depi m te tande li. Pami verite oratris la te pale yo, li te di ke yon fi bezwen pou yo di l li bèl. Li bezwen pou yo di l yo apresye li. Li bezwen pou yo di l li gen valè.
Frè m yo, mwen konnen gason yo sanblab anpil avèk fi yo nan domèn sa a. Nou bezwen pou yo di nou nou gen valè, ke nou kapab e nou gen merit. Nou bezwen yo ba nou okazyon pou nou sèvi. Pou manm ki vin inaktif yo oubyen ki ap ezite pou retounen aktif yo, nou ka chèche, nan lapriyè, pou jwenn yon fason pou touche yo. Envite yo pou yo sèvi nan tèl ou tèl apèl se kapab presizeman motivasyon yo bezwen an pou retounen aktif la. Men dirijan ki ta ka ede yo nan domèn sa a pafwa ezitan pou fè sa. Nou bezwen konnen moun ka chanje. Yo ka abandone move abitid yo. Yo ka repanti pou transgresyon yo. Yo ka detni prètriz la diyman. Epi yo ka sèvi Senyè a ak dilijans. Kite m bay kèk ilistrasyon.
Lè m te fèk vin manm Kolèj Douz Apot yo, mwen te gen okazyon pou m te akonpaye Prezidan N. Eldon Tanner, konseye Prezidan David O. McKay, nan yon konferans pye nan Alberta, Canada. Pandan reyinyon an, prezidan pye a te li non kat frè ki te kalifye pou yo te òdone kòm ansyen. Mesye sa yo sete moun Prezidan Tanner te konnen, paske li te viv nan zòn nan yon fwa. Men li te raple l yo jan yo te ye yon fwa e li pa t konnen ke yo te totalman ranje lavi yo e yo te totalman kalifye pou yo te vin ansyen.
Prezidan pye a te li non premye mesye a e l te mande l pou l kanpe. Prezidan Tanner te chichote ban mwen “Gade li. Mwen pa t janm panse l t ap rive la a. Prezidan pye a te li non dezyèm mesye a, epi li te kanpe. Prezidan Tanner te jantiman touche m ankò epi li te di m etonman li. Epi konsa sa te ye pou tout kat frè yo.
Apre reyinyon an, Prezidan Tanner avèk mwen te gen opòtinite pou n te konplimante frè sa yo. Yo te demontre ke moun ka chanje.
Pandan ane 1940 ak 1959 yo, yon direktè yon prizon Ameriken, Clinton Duffy, te renome pou efò li pou refòme mesye k te nan prizon l yo. Yon kritik te di: “Èske w pa konnen ke leyopa pa ka tounen mouton?”
Warden Duffy te reponn: “Aprann ke m pap travay avèk leyopa. M ap travay avèk moun, e moun chanje chak jou.”1
Sa gen kèk ane, m te gen opòtinite pou m te sèvi kòm prezidan Misyon Kanadyen an. Nou te gen yon branch lè sa a ki pa t gen anpil detantè prètriz. Nou te toujou gen yon misyonè kòm prezidan branch lan. Mwen te resevwa gwo enpresyon ke nou te bezwen gen yon manm branch lan kòm prezidan branch.
Nou te gen yon manm adilt nan branch lan ki sete yon dyak nan Prètriz Aawon an men ki pa t vin legliz ni patisipe ase nan reyinyon yo pou l te avanse nan Prètriz la. Mwen te santi m enspire pou m te aple li kòm prezidan branch. M ap toujou sonje jou sa a m te gen entèvyou avèk li a. Mwen te di l Senyè a te enspire m pou m te aple li pou l vin prezidan branch lan. Apre anpil pwotestasyon bò kote pa li, ak anpil ankourajman bò kote madanm ni, li te di l te prè pou sèvi. Mwen te òdone l prèt.
Sa sete yon nouvo depa pou mesye sa a. Li pa t pran tan pou l te mete lavi li annòd, epi li te asire m ke li t ap viv kòmandman yo jan yo te atann pou l viv yo a. Nan lespas kèk mwa sèlman, li te òdone kòm ansyen. Nan apre, madanm ni ak li te finalman ale nan tanp e yo te sele. Pitit yo te sèvi misyon e yo te marye nan Kay Senyè a.
Pafwa, lefèt ke nou frè yo konnen nou bezwen yo e nou apresye yo a kapab ede yo franchi premye etap ki mennen nan angajman pou yo vin totalman aktif la. Sa ka vre pou detantè Prètriz yo kèlkeswa laj yo. Responsablite nou se ba yo opòtinite pou yo viv jan yo ta dwe. Nou ka ede yo simonte feblès yo. Nou dwe akeri kapasite pou wè yo non pa jan yo ye kounyeya men jan yo ka devni demen lè yo resevwa temwayaj konsènan levanjil Kris la.
Yon fwa, m t ale nan yon reyinyon nan Leadville, nan Kolorado. Leadville sitiye nan yon altitid plis pase 3.000 mèt. Mwen sonje reyinyon patikilye sa a akoz elve a, men, mwen sonje l pou sa k te pase jou swa sa a tou. Pa t gen anpil detantè prètriz ki te prezan. Menmjan ak branch nan Misyon Kanadyen an, branch sa a te prezide pa yon misyonè e l te toujou konsa.
Jou swa sa a, nou te fè yon bèl reyinyon, men pandan nou t ap chante chan kloti a, mwen te resevwa enspirasyon ke ta dwe gen yon prezidan branch lokal pou prezide. Mwen te vire gade prezidan misyon an epi m te mande: “Èske pa gen yon moun la a ki ta ka prezide—yon moun zòn nan?”
Li te reponn: “Mwen pa konn youn.”
Pandan nou t ap chante a, mwen te gade mesye yo ki te chita nan twa premye ranje yo. Atansyon m te atire pa youn nan frè yo. M te di prezidan misyon a: “Èske l ka sèvi kòm prezidan branch?”
Li te reponn: “M pa konnen. Petèt li ta kapab.”
Mwen te di: “Prezidan, m aprale avèk li nan lòt sal la pou m entèvyouve li. Pale apre chan kloti a jiskaske nou retounen.”
Lè nou toulède te retounen nan sal la, prezidan misyon an te fini temwayaj li. Mwen te prezante non frè a kòm nouvo prezidan branch. Apati jou sa a, Leadville, nan Colorado, te gen yon manm lokal ki t ap dirije inite sa a.
Frè m yo, menm prensip sa a aplike pou moun ki poko manm yo tou. Nou dwe devlope kapasite pou n wè moun non pa jan yo ye a men jan yo ka devni lè yo se manm legliz la, lè yo gen yon temwayaj, ak lè lavi yo an amoni avèk ansèyman l yo.
Nan ane 1961 an, yo te fè yon konferans mondyal pou prezidan misyon yo, e yo te fè chak prezidan misyon nan Legliz la vini Salt Lake City pou reyinyon sa yo. Mwen te vin Salt Lake City soti nan misyon m nan Toronto (Canada).
Nan yon reyinyon patikilye, N. Eldon Tanner, ki te Asistan Kolèj Douz yo lè sa a, te fèk retounen soti nan premye eksperyans li pou prezide sou misyon nan Grand Bretagne ak Lwès Ewòp yo. Nan reyinyon sa a, li te pale de yon misyonè ki te gen plis siksè l te rankontre nan tout entèvyou l te fè yo. Li te di ke lè l te entèvouve misyonè sa a, li te di l: “M sipoze ke tout moun ou batize yo antre nan legliz pa mwayen referans ou jwenn nan men manm yo.”
Jenòm nan te reponn: “Non, nou jwenn yo tout pa mwayen pòtapòt.”
Frè Tanner te mande l ki sa k te diferan nan apwòch li a—poukisa l te gen siksè fenomenal sa a pandan ke sa pa t konsa pou lòt misyonè yo. Jenòm nan te di ke li te eseye batize chak moun li te rankontre. Li te di ke, si l frape nan yon pòt epi l wè yon moun k ap fimen yon sigarèt, ki pa byen abiye epi ki aparaman sanble anyen pa enterese l—e sitou pa relijyon—misyonè a te eseye imajine kijan mesye sa a t ap ye si l te nan lòt sikonstans diferan. Nan lespri li, li imajine l byen pwòp byen abiye avèk yon chemiz blan ak pantalon blan. Epi apresa, misyonè a wè li menm k ap dirije moun sa a nan dlo batèm yo. Li te di: “Lè m gade yon moun nan fason sa a, mwen gen kapasite pou m rann ni temwayaj mwen nan yon fason ki ka touche kè li.”
Nou gen responsablite pou n wè zanmi nou, frekantasyon nou yo, ak vwazen nou nan fason sa a. Epi ankò, nou gen responsablite pou n wè moun non pa jan yo ye a men jan yo ka devni. M ap priye nou pou n panse avèk yo nan fason sa a.
Frè m yo, Senyè a te di nou yon bagay sou enpòtans prètriz sa a nou detni an. Li te di nou ke nou resevwa li avèk yon sèman ak yon alyans. Li te ba nou enstriksyon pou nou rete fidèl ak lwayal nan tout sa nou resevwa, e nou gen responsablite pou n respekte alyans sa a jiskalafen. Epi lè sa a, n ap resevwa tout sa Papa a genyen.2
Kouraj se mo nou bezwen tande ak kenbe nan kè nou—kouraj pou vire do bay tantasyon, kouraj pou leve vwa nou rann temwayaj bay tout moun nou rankontre, pandan n ap sonje ke chak moun dwe gen yon opòtinite pou tande mesaj la. Se pa yon bagay ki fasil pou anpil nan nou. Men nou ka mete konfyans nan pawòl Pòl te voye bay Timote yo:
“Paske se pa yon espri timidite Bondye mete nan nou, men yon espri pouvwa, yon espri lanmou, ak yon espri tèt klè.
“Se poutèt sa nou pa bezwen wont kanpe pale pou Senyè nou an.”3
An Me 1974, m te avèk Frè John H. Groberg nan Zile Tonga yo. Nou te gen yon randevou pou n te vizite wa Tonga a, e nou te rankontre li nan yon rankont ofisyèl. Nou te pale de bagay pwotokòl abityèl yo. Men, anvan nou te ale, John Groberg te di yon bagay ki pa t abityèl ditou. Li te di: “Majeste, ou ta dwe vrèman vin Mòmon, ansanm avèk moun w ap gouvène yo tou, paske lè sa a, pwoblèm ou ansanm ak pwoblèm yo t ap grandman rezoud.”
Wa a te souri anpil epi l te reponn: “John Groberg, petèt ou gen rezon.”
M te panse ak Apot Pòl devan wa Agripa. M te panse ak repons wa Agripa te bay pou temwayaj Pòl la: “Talè konsa ou pral pran tèt mwen tou pou fè m kretyen.”4 Frè Groberg te gen kouraj pou l te rann yon wa temwayaj li.
Aswè a gen plizyè milye detantè prètriz k ap sèvi Senyè a aplentan kòm misyonè. An repons a yon apèl, yo kite kay, fanmi, zanmi, ak etid dèyè e y ale sèvi. Moun ki pa konprann yo poze kesyon sa a: “Poukisa yo reponn si vit konsa e yo si dispoze konsa?”
Misyonè nou yo ta ka reponn ak pawòl Pòl yo, misyonè san parèy la, nan premye jou yo: “Paske tande byen, se pa yon louwanj pou mwen dèske m ap anonse levanjil la; se yon obligasyon pou mwen; malè pou mwen si m pa preche levanjil la!”5
Ekriti yo pa gen pwoklamasyon ki pi apwopriye, responsablite ki pi obligatwa, enstriksyon ki pi dirèk pase egzòtasyon Senyè resisite a te bay lè l te parèt devan onz disip yo nan Galile a. Li te di:
“Mwen resevwa tout pouvwa nan syèl la ak sou tè a.
“Se poutèt sa, ale, fè disip pou mwen nan tout nasyon, batize yo nan non Papa a, ak Pitit la, ak Sentespri a:
“Anseye yo pou yo obsève tout sa mwen te kòmande nou yo. Epi, sonje byen, mwen la avèk nou toulèjou, jouk sa kaba.”6
Kòmandman divin sa a, ansanm avèk bèl pwomès ki ladan l lan, se deviz nou jodia, jan l te ye nan tan ansyen an. Travay misyonè se yon trè distenktif Legliz Jezikri pou Sen Dènye Jou yo. Li te toujou sa, e l ap toujou rete sa. Jan Pwofèt Joseph Smith te deklare a: “Apre tout sa ki fin di, devwa ki pi gwo ak pi enpòtan an se preche levanjil la.”7
Nan lespas de ti grenn ane, tout misyonè aplentan k ap sèvi aktyèlman nan lame wayal Bondye a apral fini travay aplentan yo a e y ap retounen lakay yo al jwenn fanmi yo. Ranplasan yo la a aswè a, pami detantè Prètriz Aawon yo nan Legliz la. Jènjan, èske nou pare pou reponn? Èske nou dispoze pou travay? Èske nou pare pou sèvi?
Prezidan John Taylor te rezime kondisyon yo: “Kalite gason nou bezwen pou pote mesaj levanjil sa a se gason ki gen lafwa nan Bondye; gason ki gen lafwa nan relijyon yo; gason ki onore prètriz yo; ... gason ki ranpli ak Sentespri a ak pouvwa Bondye; ... gason ki gen onè, entegrite, vèti, ak pite.”8
Frè m yo, nou tout resevwa manda pou pwoklame levanjil Kris la. Si lavi nou konfòm avèk prensip Bondye yo, moun ki bò kote nou pap janm pouse plent sa a: “Mwason an fini; sezon lete a, e nanm nou pa sove.”9
Bèje nanm pafè a, misyonè ki te rachte limanite a, te ba nou asirans divin ni:
“Epi si ou travay pandan tout vi ou pou ou kriye repantans nan mitan pèp sa a, epi ou sèlman mennen yon sèl nanm ban mwen, ala lajwa w ap anpil avèk li nan wayòm Papa m nan!
“Epi kounyeya, si lajwa w ap anpil avèk yon sèl nanm ou pote ban mwen nan wayòm Papa m nan, ala lajwa w ap anpil si ou ta mennen plis nanm ban mwen!”10
Konsènan Li menm ki te di pawòl sa yo, mwen deklare temwayaj mwen. Li se Pitit Gason Bondye, Redanmtè nou, ak Sovè nou.
Mwen priye pou nou ka gen kouraj pou lonje lamen nan fratènite, detèminasyon pou n eseye epi eseye ankò, ak imilite nesesè pou chèche gidans nan men Papa nou pandan n ap ranpli manda nou pou pwoklame levanjil la. Responsablite a sou zepòl nou, frè m yo. Nan non Jezikri. Amèn.
Mostrar las referencias
-
1. Nan Bill Sands, The Seventh Step (1967), 9.
-
2. Gade Doktrin ak Alyans 84:33–39.
-
3. 2 Timote 1:7–8.
-
4. Travay 26:28.
-
5. 1 Korentyen 9:16.
-
6. Matye 28:18–20.
-
7. Enseignements des présidents de l’église: Joseph Smith (2007), 330.
-
8. Enseignements des présidents de l’église: John Taylor (2001), 73.
-
9. Jeremi 8:20.
-


text:
Nouvèl
14 avril 2014
A tout kliyan Konsila yo
Seksyon Konsilè Anbasad Amerikèn nan Pòtoprens vle fè nou konnen ke nou pap kapab itilize kat kredi oswa kat debi pou peye okenn sèvis nou resevwa nan konsila-a. Se yon pwoblèm mondyal ki afekte tout anbasad nan lemonn. Tout otan pwoblèm sila-a pa rezoud, anbasad-la pap aksepte kat kredi osinon kat debi.
Nou regrèt anpil tout traka sa ka koze. Pou kounye-a se sèlman lajan kach an ameriken oswa lajan ayisyen (Goud) nap aksepte pou sèvis nap resevwa nan anbasad-la.
Enfòmasyon
- 25 jiyè 2014 - Anons pwoblèm nan sistèm lan ki lakòz reta nan pwosesis viza/paspò
- 11 jen 2014 - Tout randevou viza touris ki te pran pou dat 28 ak 29 jiyè ap chanje akòz òganizasyon Kanaval Dèflè
- 21 fevrye 2014 - Avi Seksyon konsilè Anbasad amerikèn nan peyi Dayiti
- 18 fevrye 2014 - Anbasad Amerikèn ap anonse chanjman nan to yo kalkile dola-a pou frè viza yo
- 12 fevrye 2014 - Enfòmasyon Pou Evite Fwod
- 31 janvye 2014 - Prezidan Obama ap akeyi Prezidan Martelly nan Mezon Blanch
- 12 janvye 2014 - Deklarasyon Anbasad peyi Etazini nan okazyon katriyèm anivèsè tranblemandetè 12 janvye 2010-la
- 18 desanm 2013 - Presizyon Anbasad peyi Etazini sou pwosesis pou swiv pou jwenn yon randevou pou viza
- 17 desanm 2013 - Konsila ameriken ap raple tout moun kisa pou yo fè pou yo jwenn yon viza nan lide pou pwosesis la ka vin pi kout
- 16 desanm 2013 - Anbasad peyi Etazini ap anonse chanjman nan lè pwogram renouvèlman viza apati jou kap 18 desanm 2013 la
- 23 oktòb 2013 - Kontrandi konvèsasyon nan telefòn Vis-Prezidan Joe Biden
- 2 oktob 2013 - Rapo Entenasyonal sou Libete nan Zafe Relijyon - Ayiti 2012
- 1 oktob 2013 - Anbasad amerikèn nan Pòtoprens ap travay nòmalman
- 1 septanm 2013 -A pàti premye Septanm aplikasyon fòma papye demann viza rezidans la ap ranplase pa yon fòmilè elektwonik
- 10 jiyè 2013 - Konsila ap fèmen jou kap jedi 11 jiyè 2013 la akòz tanpèt twopikal Chantal
- 20 jwen 2013 - Tèks konvèsasyon nan telefòn ant Vis-Prezidan peyi Etazini-a, Joseph Biden, ak Prezidan peyi Dayiti-a, Michel Martelly
- 11 jwen 2013 - Rapo Sou Dwa Moun ann Ayiti nan Ane 2012
- 5 jwen 2013 - Tradewinds 2013 ajoute kèk seyans fòmasyon sou vyolans kont fanm
- 24 me 2013 - Seksyon konsilè anbasad meriken nan pòtoprens ap femen jou kap vandredi 24 Me 2013 la, akòz inondasyon nan Taba : Nouvo orè
- 22 me 2013 - Anbasad Etazini ap anonse yon nouvo pwogram pou moun kap renouvle viza touris yo
- 20 mas 2013 - Fanm Kouraj pou Ayiti pou lane 2013 : Depite Marie Jossie Etienne
- 15 mas 2013 - Anbasad peyi Etazini an Ayiti kontan Komisyon bicameral palemantè-a deziye twa moun pou reprezante Paleman-an nan CTCEP-a
- 6 fevriye 2013 - Pòtre Nouvo Sekretè Deta Ameriken an John Kerry
- 5 fevriye 2013 - Randevou viza touris ki te pran pou dat 11, 12 ak 13 fevriye yo ranvwaye akòz kanaval-la
- 1 fevriye 2013 - Dis nouvo fanm polisye nan Polis Nasyonal Peyi Dayiti-a pral resevwa yon fòmasyon onz (11) mwa nan peyi Kolonbi
- 30 janvye 2013 - Biwo Enspektè Jeneral nan USAID ak Fondasyon Eritaj pou Ayiti anonse fonksyonman yon liy telefòn dirèk pou denonse koripsyon
- 21 janvye 2013 - Diskou prestasyon sèman prezidan Barack Obama
- 12 janvye 2013 - Transkripsyon Deklarasyon Anbasad peyi Etazini nan okazyon komemorasyon twazyèm anivèsè tranblemandetè 12 janvye 2012-la
- 11 janvye 2013 - Yon Jou Pou Nou Sonje
Enfomasyon Viza
Rapò sou Dwa Moun ann Ayiti: 2013
Adober Reader
-
Telechaje gratis
Tout dokiman ki telechaje sou paj sa a, yo bay yo nan fòma PDF. Pou ou ka wè dokiman PDF yo ou dwe genyen yon kopi lojisyèl Adobe Acrobat Reader. Ou kapab telechaje yon vèsyon gratis si ou klike sou lyen ki pi wo a.


text: 1Seyè a pale ak Moyiz, li di l’ konsa: 2-Pale ak Arawon ak pitit gason l’ yo epi ak tout moun pèp Izrayèl yo. W’a di yo: Men bagay Seyè a bay lòd pou nou fè: 3Si yonn nan moun Izrayèl yo touye yon towo bèf, yon mouton osinon yon kabrit nan kan kote yo rete a, ou ankò lòt bò limit kan an, 4depi se pa devan pòt Tant Randevou a li touye l’ pou l’ ofri l’ bay Seyè a la devan kay Seyè a, moun sa a koupab, li fè yon krim, li fè san koule. Se pou yo wete l’ nèt nan mitan moun pèp Bondye a. 5Sa vle di: Depi koulye a moun pèp Izrayèl yo gen pou mennen devan Seyè a tout bèt yo te konn touye nan jaden. Se pou yo mennen yo bay prèt la devan pòt Tant Randevou a. Se la y’a touye yo, menm jan yo touye bèt y’ap ofri pou di Bondye mèsi. 6Prèt la va pran san an, l’a vide l’ sou lotèl la, devan pòt Tant Randevou a. L’a boule grès la pou l’ fè yon bon sant ki va fè Seyè a plezi. 7Se pou moun pèp Izrayèl yo sispann ofri bèt pou yo touye bay zidòl nan jaden tankou yo te konn fè lè yo te vire do bay Bondye a. Se pou pèp la toujou kenbe lòd sa a de pitit an pitit. 8Epi w’a di yo ankò: Ankenn moun nan pèp Izrayèl la, ni moun lòt nasyon k’ap viv nan mitan yo pa gen dwa touye bèt yo ofri ni pou yo boule nèt ni pou lòt kalite sèvis 9ankenn lòt kote, si se pa devan pòt Tant Randevou a pou li ofri l’ bay Seyè a. Si se pa sa, y’a wete l’ nèt nan mitan moun pèp Bondye a. 10Pesonn ni nan pèp Izrayèl la, ni pami moun lòt nasyon k’ap viv nan mitan yo pa gen dwa manje vyann ak tout san li ladan l’. Si li fè l’, mwen menm Seyè a, mwen p’ap okipe l’ ankò, m’ap wete l’ nan mitan pèp mwen an. 11Nanm tout bèt vivan se nan san an li ye. Se poutèt sa, mwen menm Seyè a, mwen mande pou yo vide tout san an sou lotèl la pou li ka wete peche pèp la. Nou bay san an pou nanm nou. 12Se poutèt sa Seyè a te di moun pèp Izrayèl yo: Pesonn nan pèp Izrayèl la, ni ankenn moun lòt nasyon k’ap viv nan mitan nou pa gen dwa manje vyann ki gen san ladan l’. 13Lè yon moun nan pèp Izrayèl la osinon yon moun lòt nasyon k’ap viv nan mitan yo al lachas, si li pran yon bèt osinon yon zwazo yo gen dwa manje, l’a vide tout san bèt la atè epi la kouvri l’ ak tè. 14Paske nanm tout bèt vivan se nan san an li ye. Se poutèt sa mwen menm, Seyè a, mwen di moun pèp Izrayèl yo: Yo pa gen dwa manje vyann ankenn bèt ak tout san an ladan l’. Paske se nan san an nanm lan ye. Tout moun ki manje vyann ak san li ladan l’, m’ap wete yo nan mitan pèp mwen an. 15Mwen pa bezwen konnen si se moun pèp Izrayèl la osinon moun lòt nasyon k’ap viv nan mitan nou, depi yon moun manje vyann yon bèt mouri osinon vyann bèt yon lòt bèt nan bwa ta touye, l’a gen pou l’ lave rad ki sou li, l’a benyen nan gwo dlo, epi li p’ap nan kondisyon pou fè sèvis Bondye jouk aswè. Se aprè sa l’a nan kondisyon pou fè sèvis Bondye ankò. 16Men, si li pa lave rad ki sou li yo, si li pa benyen nèt, l’a peye sa l’ fè a.


text:
NYS Appearance Enhancement and Barber Licensing Services FAQ
Depatman deta angaje li nan kenbe entegrite ak konpetans moun li bay lisans yo. Si piblik la kwè youn moun ki gen lisans ta aji de manyè malonèt osnon enkonpetan yo dwe depoze plent kont moun sa a nan Divizyon Sèvis ki Delivre Pèmi a. Divizyon an ap ekzamine plent la, y ap louvri youn ankèt pou detèmine si yo dwe mete disiplisn sou moun sa. Ni moun ki depoze plent la ansanm ak moun ki gen lisans la ap okouran tout dispozyon k ap pran.
Si yo jwenn moun ki gen lisans lan te vyole lwa a y ap reprimand l osnon fè l peye youn amand, sispann osnon revoke lisans lan.
Enstriksyon pou soumèt plent ou a :
Ou ka louvri fòm plent la tape enfòmasyon yo si ou gen pwogram Acrobat Reader (pa sèvi ak Acrobat Professional).
Pou ou voye fòm lan pa lapòs, peze sou bouton “Enprime Fòm lan” ki anwo tèt fòm lan apre lè ou fini ranpli li epi w ap poste li nan adrès sa a:
NYS Department of State
Division of Licensing Services
Complaint Review Office
PO Box 22001
Albany, NY 12201-2001
Pou soumèt fòm lan nan imèl sèvi ak pwogram Outlook, Eudora, osnon lòt pwogram ki menm jan. peze sou bouton «voye l nan imèl» ki anwo tèt fòm lan apre oi fini ranpli fòm lan.
Fòk ou pran nòt: bwat imèl a se pou aksepte fòm pou plent yo sanpman.
Si ou pa genyen pwogram Outlook, men ou genyen lòt tankou Yahoo, Hotmail, Gmail eksetera, tanpri suiv stap sa yo:
1. Enskri done yo nan youn fichye òdinatè ou kòm: « ComplaintFormData.xml ».
2. Louvri kont imèl ou epi tape adrès sa a nan plas kote pou voye l la: Complaints@dos.ny.gov
3. Kopye dosye plent la «ComplaintFormData.xml » epi tache li nan imèl la. (Ou kapab voye tou nan menm imèl sa tout lòt dokiman ki gen pou wè ak dosye plent sa si yo nan fòm elektwonik.)
4. Peze sou “Voye l osnon send”
Fòm pou Plent la – Haitian Créole (pdf)
Al gade Memo Legal LI02: The Department of State Licensing Complaint Resolution Process .


text: 1Men sa Seyè a di ankò: -Syèl la, se fòtèy kote mwen chita a. Tè a, se ti ban pou m’ lonje pye m’. Ki kalite kay nou ta ka bati pou mwen? Ki kote nou ta ka ban mwen pou m’ poze kò m’? 2Se mwen menm ki fè tout bagay sa yo ak men mwen. Se pou mwen yo tout ye! Se Seyè a menm ki di sa. Moun ki fè m’ plezi se moun ki pa gen lògèy nan kè yo, se moun ki règrèt sa yo fè ki mal, se moun ki gen krentif pou mwen lè m’ pale. 3Pèp la fè sa yo pito. Yo touye bèf pou mwen jòdi, denmen yo touye moun pou zidòl yo. Yo ofri ti mouton pou yo touye pou mwen jòdi, denmen yo kase kou chen pou zidòl. Yo fè ofrann grenn jaden yo jòdi pou mwen, denmen yo fè ofrann san kochon pou zidòl. Yo boule lansan sou lotèl mwen an pou m’ pa janm bliye moun ki fè ofrann lan jòdi, denmen y’ap fè sèvis pou di Satan mèsi. Yo pran plezi nan fè zafè pa yo jan yo vle. Yo kontan fè vye bagay lèd y’ap fè yo. 4Mwen menm tou m’ap pran plezi m’ aji ak yo menm jan yo aji a. M’ap fè malè yo pè rive yo a tonbe sou yo, paske mwen rele yo, pesonn pa reponn. Mwen pale yo, yo pa koute m’. Y’ap fè sa ki mal devan je m’, yo pito fè sa ki p’ap fè m’ plezi. 5Koute sa Seyè a di, nou menm ki gen krentif pou li lè li pale ak nou: Paske nou pa vire do ban mwen, gen moun menm ras ak nou ki pa vle wè nou, ki derefize mele ak nou. Y’ap di konsa: Se pou Seyè a fè wè pouvwa li, paske yo ta renmen wè jan nou kontan. Men se yo menm k’ap soti wont. 6Koute! Gwo bri nou tande k’ap fèt nan lavil la, gwo vwa nou tande k’ap pale nan tanp lan, se bri Seyè a k’ap tire revanj li sou lènmi l’ yo. 7Lavil Bondye a tankou yon fanm ki akouche anvan menm li gen tranche. Li gen tan fè yon ti gason anvan menm li santi doulè. 8Ki moun ki janm tande koze konsa? Ki moun ki janm wè bagay konsa? Eske yon sèl jou kont pou fè tout yon nasyon? Eske lapoula yo ka fè tout yon nasyon? Mòn Siyon an p’ap soufri anpil anvan nasyon an fèt. 9Eske mwen ka fè yon fanm kase lèzo, lèfini pou m’ pa kite l’ akouche? Eske mwen ka fè pitit la rive sou jou l’ lèfini pou m’ pa kite l’ fèt? Se Bondye ou la menm ki di sa! 10Fè kè nou kontan ansanm ak lavil Jerizalèm. Fè fèt pou li, nou tout ki renmen l’! Se pou nou kontan ansanm avè l’ koulye a, nou menm ki te nan lapenn pou li! 11Tankou yon ti bebe k’ap tete manman l’ jouk vant li plen, tankou yon ti bebe k’ap kontan souse lèt manman l’, nou pral jwenn pa nou nan bèl bagay m’ap fè pou lavil Jerizalèm. 12Paske, men sa Seyè a di: -Mwen pral ba li kè poze san rete. Richès nasyon yo pral kouvri l’ tankou lè inondasyon dlo kouvri latè. Nou pral tankou ti bebe pou li: l’ap ban nou tete, l’a pote nou nan bra li, l’a mete nou sou jenou l’ pou li jwe ak nou. 13Menm jan yon manman konsole pitit li, se konsa m’ap konsole nou nan lavil Jerizalèm. 14Lè n’a wè sa, kè nou va kontan: sa va ban nou fòs ak kouraj ankò. Lè sa a, n’a konnen mwen menm, Seyè a, m’ap pwoteje sèvitè m’ yo, men lènmi m’ yo va konnen jan m’ konn fache. 15Seyè a ap vin nan yon gwo dife. Li moute sou nwaj yon gwo tanpèt pou l’ vin pini moun ki te fè l’ fache yo, pou l’ regle yo jan li te di l’ap regle yo a nan yon gwo boukan dife. 16Se avèk dife Seyè a pral jije, avèk nepe l’ li pral regle tout moun ki koupab yo. Anpil moun pral mouri anba men l’. 17Seyè a di ankò: -Talè konsa sa pral fini pou moun k’ap fè sèvis pou mete kò yo nan bon kondisyon anvan y’a l’ fè pwosesyon pou zidòl nan jaden yo, pou moun k’ap manje vyann kochon, vyann sourit ak lòt kalite manje ki pa bon pou moun k’ap sèvi Bondye. 18Mwen konnen sa y’ap fè, mwen konnen sa ki nan lide yo. Mwen menm, m’ap vin sanble pèp tout nasyon yo, pèp ki pale tout kalite lang sou latè. Y’a vini, y’a wè bèl pouvwa mwen. 19M’a fè yo konnen se mwen menm k’ap pini yo. Men, m’ap sove kèk moun ladan yo, pou m’ voye yo nan tout nasyon, nan tout peyi byen lwen ki poko janm tande non m’ nan zòrèy yo, ki pa janm wè pouvwa mwen, nan peyi Lespay, nan peyi Libi, nan peyi Lidi, kote ki gen moun ki konn sèvi ak banza ak anpil ladrès, nan peyi Toubal ak nan peyi Lagrès. Yo pral fè moun tout nasyon yo konnen jan mwen gen pouvwa. 20Y’a pran tout frè parèy nou yo, y’a mennen yo tounen soti nan peyi sa yo, tankou yon ofrann pou mwen. Y’ap mennen yo tounen sou mòn ki apa pou mwen an, lavil Jerizalèm, sou chwal, sou milèt, sou chamo, nan kabwèt kouvri, nan cha, menm jan moun pèp Izrayèl yo konn pote grenn jaden pou ofri nan tanp lan nan veso yo mete nan bon kondisyon espre pou sa. 21M’a pran kèk moun nan moun sa yo pou fè travay prèt ak travay moun Levi yo. Se Seyè a ki di sa. 22Menm jan lòt syèl ak lòt latè m’ap fè yo ap la pou lontan devan m’, konsa tou pitit nou ak non nou ap la pou lontan. Se Seyè a menm ki di sa. 23Pou chak fèt lalin nouvèl, pou chak jou repo, moun tout peyi va vin fè sèvis pou mwen isit lavil Jerizalèm. Se Seyè a menm ki di sa. 24Lè y’ap kite lavil la, y’a wè kadav moun ki te vire do ban mwen yo. Vè k’ap manje yo p’ap janm mouri, dife k’ap boule yo a p’ap janm tenyen. Tout moun sou latè pral gen kè plen lè y’a wè sa!


text:
Freedom of Expression
An Ayiti se yon afè de minit ki pale, depi ou pa gen minit ou pa fouti pale, se sèl bipe ou pral nan bipe. ANMWE ap bay minit gratis, depi ou pa vle bipe moun, e ou menm ki gen fanmiy ou an Ayiti ebyen antre nan konkou ANMWE ap fè an, moun nan ki gen plis vot lan se li menm k'ap genyen pa pi piti ke 300 minit, e ou konn sa ki bèl lan minit lan ap mete Ozetazini, epi l'ap mete nan WEEKEND pou ou, pou li ka double. E tout sa a Gratis ti cheri.
Ou menm ki vle patisipe, email ANMWE sou This e-mail address is being protected from spambots. You need JavaScript enabled to view it. , voye yon foto ou, avèk non ou gen sou facebook ou.
NOTE: Pou ou ka vote w'ap bezwen yon manb sou ANMWE. Si ou se yon manb LOGIN, si ou poko yon manb ANREJISTE si ou itilize FACEBOOK pou anrejistre l'ap pi rapid, ou p'ap bezwen al aktive l'ap aktive otomatikman.


text: 1Pito ou pòv men ou se nèg serye pase pou w’ap bay manti epi pou ou sòt met sou li. 2Sa pa bon pou ou prese fè anyen san ou pa konprann sa w’ap fè. Si ou pa gen pasyans, ou ka nan pwoblèm. 3Se sotiz yon nonm ki fini avè l’. Apre sa, li konprann pou l’ fache sou Bondye. 4Lè ou gen lajan, ou toujou gen zanmi. Men lè ou pòv, dènye zanmi vire do ba ou. 5Lè yon moun ap sèvi temwen nan tribinal, si li fè manti, yo gen pou yo pini l’. Pa gen rechap pou moun k’ap bay manti. 6Anpil moun ap achte figi grannèg. Tout moun vle zanmi moun k’ap bay favè. 7Lè ou pòv, ata frè ou pa vle wè ou. Ou pa bezwen mande si zanmi p’ap lage ou! Tout chache w’ap chache pale ak yo, yo pa okipe ou! 8Si ou renmen tèt ou, chache gen konprann. Pa bliye sa ou te aprann, zafè ou va mache byen. 9Lè yon moun ap sèvi temwen nan tribinal, si li fè manti, yo gen pou yo pini l’. Moun k’ap bay manti gen pou mouri. 10Yon moun ki san konprann pa fèt pou gen tout bagay, ni yon esklav pa fèt pou chèf sou grannèg. 11Yon moun ki gen bon konprann pa fè kòlè fasil. Tout kalite li, se pa okipe moun ki fè mal. 12Lè yon wa ankòlè, se tankou yon lyon k’ap gwonde. Men, favè yon chèf se tankou lapli sou jaden. 13Yon pitit ki san konprann se yon malè pou papa l’. Yon fanm ki toujou ap chache kont, se yon goutyè k’ap degoute dlo san rete. 14Kay ak lajan, se byen manman ak papa ka mouri kite pou ou. Men, yon fanm ki gen konprann, se Seyè a ase ki ka fè ou jwenn sa. 15Parès fè je ou toujou lou. Moun ki rete san fè anyen ap rete grangou. 16Moun ki fè sa Bondye mande ap viv lontan. Moun ki pa mache jan Bondye vle l’ l’a pa lwen mouri. 17Lè ou bay pòv lacharite, se Bondye ou prete. Se li menm ki va renmèt ou sa. 18Korije pitit ou yo lè yo piti toujou. Men, pa bat yo jouk ou touye yo. 19Moun ki gen san wo ap peye konsekans zak li yo. Si ou wete l’ nan move pa a yon fwa, w’ap blije fè l’ pou li tout tan. 20Koute konsèy y’ap ba ou. Louvri zòrèy ou pou aprann. Konsa w’a gen bon konprann jouk ou mouri. 21Yon moun te mèt fè tout kalite lide nan tèt li. Men, sa Seyè a vle a, se sa ki pou rive. 22Tou sa yo mande yon moun se pou l’ gen bon kè. Pito yon moun pòv pase l’ mantò. 23Gen krentif pou Bondye, w’a jwenn lavi, w’ap toujou kontan. Malè p’ap rive ou. 24Gen moun ki sitèlman parese ata manje yo pa vle mete nan bouch yo. 25Pase awogan yo yon je baton, moun san konprann yo va konprann. Rale zòrèy moun ki gen konprann yo, y’a vin gen plis konesans. 26Se yon wont, se yon dezonè pou yon pitit aji mal ak papa l’, osinon pou l’ mete manman l’ deyò lakay li. 27Pitit mwen, lè ou sispann aprann, ou pa lwen bliye sa ou konnen deja. 28Yon temwen k’ap bay manti pase lajistis nan betiz. Mechan yo pran plezi nan fè mechanste. 29Baton an tou la pou moun k’ap pase moun nan betiz. Fwèt la tou pare pou dèyè moun ki san konprann.


text: 1Poukisa nasyon yo ap toumante kò yo konsa? Poukisa pèp yo ap fè plan ki p’ap sèvi yo anyen? 2Wa latè yo pran lèzam. Chèf yo mete tèt yo ansanm, y’ap fè konplo sou do Seyè a, y’ap fè konplo sou do wa li chwazi a. 3Y’ap plede di: -Ann kase chenn yo mete nan pye nou yo! Ann voye yo jete! 4Seyè a rete chita nan syèl la, l’ap ri. L’ap pase yo nan jwèt. 5Apre sa, li fè kòlè, li pale ak yo. Li move sou yo, li fè kè yo kase. 6Li di: -Se mwen menm ki mete wa mwen an sou mòn Siyon, mòn ki apa pou mwen an. 7Wa a di: -M’ap fè nou konnen sa Seyè a deside. Li di mwen: Ou se pitit mwen. Depi jòdi a, se mwen ki papa ou. 8Mande m’, m’a ba ou tout nasyon yo pou eritaj ou. M’a ba ou tout latè pou bitasyon ou. 9W’ap kraze ren yo avèk yon baton fè, w’ap kraze yo an miyèt moso tankou yon kannari yo kraze. 10Koulye a, nou menm wa yo, manyè konprann. Nou menm k’ap dirije moun sou latè, manyè koute. 11Sèvi Seyè a avèk krentif, tranble nan tout kò nou, 12bese tèt devan li. Si se pa sa, n’a fè l’ fache, n’a mouri, paske kòlè l’ moute fasil. Ala bon sa bon pou moun k’ap chache pwoteksyon anba zèl li!


text:
Fi tou kote Cybè Dressup
Tou kote Cybè sou latè kokenn. Abiye pou moun lemonn pwochen tou kote Cybè. Sèvi ak kreyativite ou vini ak pwòp pitit fi tou kote Cybè! pran plezi!
Mons gwo favè Reaper amizman
Èske ou deviner jan reyèl mons haute karaktè sanble? Bèl favè Reaper se koulye a devan ou ansanm ak anpil rad sélectif Et akseswa. Mete ansanm avè l' pou chwazi meyè approprié pandan pou pote sou ou. Jwi ke plezi jeu mons gwo rad leve!
Cleo De larivyè Nil Et Deuce Gorgon
Sweethearts lekòl segondè Cleo De Nil Et Deuce Gorgon yo ki pi popilè koup la nan gwo mons e a ki pi imaj ki alamòd yo. E yo gen kèk trè enpòtan fè pè frais paran tou. Ou kapab les abiye Cleo de larivyè Nil Et deuce gorgon nan rad anwo nan syèl la frais mons sa a leve jwèt.
Rad nòs Hadise
Yon bèl chantè Hadise pral marye. Abiye l' yon maryaj bèl rad.
Byenveni nan BBDressup.com, se yon plezi nèt san abiye nan jwèt pou fi sit entènèt. Chak Et chak jou nou fonction 6 nouvo libre rad moute jwèt. sa se pwèske 40 nouvo filles jwèt pa semenn yo tout approprié pou nou odyans jenn gason. Nou pwèske ont abiye jwèt pou fi. Maryaj, mode, célébrités, prensès, contes, ak mermaid abiye jwèt pou sèlman bay non de twa. Boudis nou gen tou rad animal moute jwèt ak cuisine jwèt, jwèt VPN pou fi ak lis la va. Bon de tout, se sa tout nou fi jwèt yo nèt gratis, epi nou pa bezwen une connexion ou abònman yo. jis vini ak mache jan ou renmen tout de nou lib rad moute jwèt chak jou. Tanpri, tchyeke tounen souvan, jan nou toujou chanje e amelyore rad nou moute sit entènèt jwèt.
D' 2011-2012, tout dwa rezève. patrone pa Abiye jwèt


text: 1Seyè a pale ak Moyiz, li di l’ konsa: 2-Fè yo fè de twonpèt an ajan pou ou. Y’a pran yon gwo moso ajan, y’a bat l’ ak mato pou fè chak twonpèt yo. W’a sèvi ak yo pou avèti moun yo lè pou yo reyini ak lè lè a rive pou yo leve pati. 3Depi yo kònen twonpèt yo ansanm, se pou tout moun kouri reyini bò kote ou devan pòt Tant Randevou a. 4Si se yon sèl twonpèt yo kònen, se tout chèf branch fanmi yo ase ki va reyini bò kote ou. 5Lè y’a tande twonpèt yo kònen yon premye fwa ansanm ak bri moun k’ap rele, se va siyal pou branch fanmi ki rete bò solèy leve a leve pati. 6Lè y’a tande twonpèt yo kònen yon dezyèm fwa ansanm ak bri moun k’ap rele yo, se va siyal pou branch fanmi ki rete bò sid la leve pati. 7Men lè y’ap reyini tout moun yo, y’a kònen twonpèt yo sèlman, san pesonn pa bezwen rele. 8Se prèt yo, pitit gason Arawon yo, ki pou kònen twonpèt yo. Men regleman pou nou swiv tout tan tout tan, de pitit an pitit. 9Lè nan peyi a, nou pral fè lagè kont lènmi ki vin atake nou, n’a kònen twonpèt yo epi n’a pouse rèl pou bay siyal batay la. Mwen menm Seyè a, Bondye nou an, m’a vin ede nou, m’a sove nou anba men lènmi nou yo. 10Konsa tou, lè kè nou kontan, lè n’ap fete fèt yo, lè premye jou chak mwa rive avèk lalin nouvèl lan, n’a kònen twonpèt yo tou pandan n’ap fè ofrann pou boule nèt pou Seyè a ak ofrann pou di Bondye mèsi. Lè sa a m’a vin ede nou. Se mwen menm ki Seyè a, Bondye nou an. 11Ventyèm jou, dezyèm mwa nan dezyèm lanne depi pèp la te soti kite peyi Lejip, nwaj la rete, li leve anwo Tant Randevou a. 12Epi moun pèp Izrayèl yo leve, yo pati, chak fanmi nan pozisyon yo te ba yo a. Yo kite dezè Sinayi a. Apre yon tan, nwaj la rete nan dezè Paran an. 13Se konsa yo konmanse vwayaje ankò sou kòmandman Seyè a, jan li te di Moyiz di yo sa pou l’ a. 14Premye moun ki pati se moun k’ap mache dèyè lˆbanyè fanmi Jida a, chak divizyon apa. Alatèt divizyon branch fanmi Jida yo, se te Nakchon, pitit gason Aminadab la. 15Se Netanèl, pitit gason Swa a, ki te alatèt divizyon branch fanmi Isaka a. 16Epi se Eliyab, pitit gason Elon an, ki te alatèt divizyon branch fanmi Zabilon an. 17Apre sa, yo demoute tant lan, epi moun Gèchon yo ak moun Merari yo ki la pou pote tant lan pati. 18Apre yo, moun k’ap mache dèyè lˆbanyè fanmi Woubenn lan vini, chak divizyon apa. Alatèt divizyon branch fanmi Woubenn lan, se te Elizou, pitit gason Chedeyou a. 19Se Cheloumyèl, pitit gason Sourichadayi a, ki te alatèt divizyon branch fanmi Simeyon an. 20Epi se Elyasaf, pitit gason Dewèl la, ki te alatèt branch fanmi Gad la. 21Apre yo, se te moun Keyat yo ki reskonsab pou pote tout bagay ki apa nèt pou Bondye yo. Tan pou yo rive kote yo pral rete a, tant lan va gen tan moute ankò ap tann yo. 22Apre yo, moun k’ap mache dèyè lˆbanyè fanmi Efrayim lan vini, chak divizyon apa. Alatèt divizyon branch fanmi Efrayim lan, se Elichama, pitit gason Amiyou a, ki t’ap mache. 23Se Gamaliyèl, pitit gason Pedachou a, ki te alatèt divizyon branch fanmi Manase a. 24Epi se Abidan, pitit gason Gideyoni an, ki te alatèt divizyon branch fanmi Benjamen an. 25Apre yo, moun k’ap mache dèyè lˆbanyè fanmi Dann lan vini, chak divizyon apa. Se yo k’ap pwoteje tout pèp la pa dèyè nèt. Alatèt divizyon branch fanmi Dann lan se Ayezè, pitit gason Amichadayi a, ki t’ap mache. 26Se Pagiyèl, pitit gason Okran an, ki te alatèt divizyon branch fanmi Asè a. 27Epi se Ayira, pitit gason Enan an, ki te alatèt divizyon branch fanmi Neftali a. 28Men nan ki lòd moun pèp Izrayèl yo t’ap mache, chak divizyon nan pozisyon yo, lè yo leve pou yo pati. 29Moyiz rele bòfrè l’ a, Obab, pitit gason Ragèl, moun peyi Madyan an, li di l’ konsa: -Nou pral pati la a pou n’ ale nan peyi Seyè a te di l’ap ban nou an. Seyè a te pwomèt li t’ap fè anpil byen pou nou. Vini avèk nou non! N’a pataje tout byen nou yo avè ou. 30Obab reponn li: -Non. M’ap tounen nan peyi m’ al jwenn fanmi m’. 31Moyiz di l’ konsa: -Tanpri, pa kite nou pou kont nou. Se ou ki konnen dènye kote nou ka moute tant nou yo nan dezè a. W’a sèvi nou gid. 32Si ou vini ak nou, w’a gen pa ou nan tout byen Seyè a ap ban nou. 33Se konsa, pèp la leve li pati, li kite mòn Sinayi a, mòn Seyè a, yo mache twa jou. Epi Bwat Kontra Seyè a pran devan yo tout pou chache yon kote pou yo moute tant yo. 34Chak fwa y’ap kite yon kote pou yo ale yon lòt kote, nwaj Seyè a te rete anlè tèt yo nan syèl la tout lajounen. 35Chak fwa Bwat Kontra a pati, Moyiz di: -Leve non, Seyè! Gaye lènmi ou yo! Fè tout moun ki rayi ou yo kouri lè ou parèt! 36Lè Bwat Kontra a kanpe, Moyiz di: -Tounen non, Seyè! Vin rete nan mitan tout lame moun pèp Izrayèl yo!


text: 1Nou menm, moun pèp Izrayèl, koute chante m’ap chante nan lapenn mwen gen pou nou: 2Pèp Izrayèl la tankou yon jenn fi. Li tonbe. Li p’ap janm leve ankò. Men li kouche atè a. Pa gen pesonn pou ba l’ men. 3Seyè a di konsa: Lè yon lavil nan peyi Izrayèl la voye mil (1000) sòlda nan lagè, se san (100) ase ki tounen. Lè yon lòt lavil voye san (100) se dis ase ki tounen. 4Seyè a pale ak pèp Izrayèl la, li di l’ konsa: Tounen vin jwenn mwen, n’a gen lavi. 5Pa al chache m’ lavil Betèl. Pa ale lavil Gilgal. Pa moute ale bò Bècheba al fè sèvis. Betèl pa la pou lontan. Yo gen pou yo depòte moun Gilgal yo voye yo nan peyi etranje. 6Chache vin jwenn Seyè a, n’a gen lavi. Si se pa sa, l’ap tonbe sou pèp Izrayèl la tankou dife. Dife a ap boule lavil Betèl. Pesonn p’ap ka tenyen l’. 7Adye! N’ap vire lajistis lanvè, n’ap pilonnen dwa pèp la anba pye nou! 8Se Seyè a ki te fè zetwal yo, Lapousiyè ak Oryon. Li fè lannwit tounen lajounen, li fè lajounen tounen lannwit. Li rele dlo lanmè a, li vide l’ sou tout latè. Yo rele l’ Seyè. Wi, se konsa yo rele l’. 9Li rale malè sou gwo chèf yo, li fè kraze sitadèl yo nèt. 10Nou pa vle wè moun k’ap denonse lenjistis. Nou pa vle wè moun k’ap di verite nan tribinal. 11Nou fin peze pòv malere yo, nou fòse yo ban nou nan rekòt jaden yo. Se poutèt sa, nou p’ap rete nan bèl gwo kay an wòch nou bati yo, ni nou p’ap bwè diven ki fèt ak rezen ki soti nan bèl jaden nou te plante yo. 12Mwen konnen tou jan peche nou fè yo gwo anpil, jan se pa de ti krim nou pa fè. Nou pèsekite moun serye. Nou pran lajan nan men moun k’ap achte figi nou. Nou enpoze pòv malere yo jwenn jistis nan tribinal. 13Se poutèt sa, yon moun ki gen konprann, se je wè bouch pe. Tan an twò move deyò a. 14Chache fè sa ki byen pou nou ka viv. Pa fè sa ki mal. Lè sa a, Seyè a, Bondye ki gen tout pouvwa a, va kanpe avèk nou jan n’ap plede di l’ la. 15Rayi sa ki mal, renmen sa ki byen. Pa kite yo fè lenjistis nan tribinal. Nou pa janm konnen, Seyè a ka gen pitye pou ti rès ki rete nan pitit pitit Jozèf yo. 16Se poutèt sa, men sa Seyè a, Bondye ki gen tout pouvwa a, di: Moun pral mache nan tout lari, yo pral rele nan tout kalfou: Mezanmi, mezanmi, ki lapenn sa a! Yo pral rele tout moun vin nan lanmò a. Y’ap fè chache moun ki konn rele yo pou yo vin kenbe rèl la. 17Nan tout jaden moun ap plenn. Tou sa, paske m’ap vin pini nou. Se Seyè a menm ki di sa. 18Sa pral rèd nèt pou moun ki anvi wè jou Seyè a rive! Kisa jou sa a ap fè pou yo? Se pral yon jou fènwa, se p’ap yon jou limyè. 19Se va tankou yon nonm k’ap kouri pou lapli, epi li tonbe larivyè. Ou ankò, tankou yon moun ki rive lakay li, li mete men l’ sou panno kay la, epi yon krab zarenyen mòde l’. 20Jou Seyè a ap vini an, va fè nwa kou lank, p’ap fè klate. Se va yon jou fènwa, san yon ti limyè. 21Seyè a di konsa: Mwen pa vle wè gwo fèt n’ap fè pou mwen yo. Mwen pa ka santi yo. Mwen pa ka sipòte lè nou reyini pou fè sèvis pou mwen. 22Lè n’a pote bèt pou boule pou mwen, lè n’a fè m’ ofrann gato, sa p’ap fè m’ plezi. Ni mwen p’ap menm gade bèt gra nou pote vin ofri m’ pou di m’ mèsi. 23Sispann chante kantik nou yo nan zòrèy mwen. Mwen pa vle tande mizik gita nou yo ankò. 24Tankou dlo k’ap kouri larivyè, se pou nou rann tout moun jistis nan peyi a. Tankou yon kouran dlo k’ap kouri san rete, se pou nou toujou fè sa ki dwat. 25Nou menm, moun Izrayèl, pandan karantan nou pase nan dezè a, nou janm ofri bèt pou touye pou mwen? Nou janm ofri m’ gato? 26Se konsa, koulye a nou gen pou nou pote lakay nou pòtre nou te fè pou nou yo: pòtre Sakit, wa nou an, ak pòtre zetwal Kevan an, bondye n’ap sèvi a. 27M’ap depòte nou nan yon peyi lòt bò Damas. Men sa Seyè a di, li menm yo rele Bondye ki gen tout pouvwa a.


text:
Isit Ozetazini, negosyatè Prezidan Obama yo rankontre ak plizyè lidè enpòtan nan Kongrè ameriken an pou yo diskiste sou fason yo rezoud kèk kesyon ki gen rapò ak finans gouvènman an, nan moman delè pou « falèz fiskal la » prèt pou rive nan bout li.
Minis trezò Etazini an, Timothy Geithner, fè chita tande ak John Boehner, prezidan Chanm depite a ki anba kontwòl repibliken yo. Diskisyon yo te santre sou ki jan gouvènman an ka evite yon mezi otomatik ki pral’ oblije l koupe 600 milya dola nan depans li epi ogmante taks kontribyab yo.”
Prezidan Obama tanmen yon virewon vandredi 30 novanm nan pou l fè kanpay anfavè plan li an e chèche apui piblik la pou evite peyi a tonbe nan yon kriz fiskal.
Mesye Obama ap vizite yon faktori jwèt nan eta Pensilvani. Si Mezon Blanch pa jwenn yon antant ak Kongrè a sou dosye sa a, mezi ki prevwa rediksyon depans leta yo ak ogmantasyon taks ssitwayen yo ap antre ann aplikasyon premye janvye 2013 la.
Depite John Boehner deklare se yon ti kras progrè ki fèt nan negosyasyon yo pandan ke lidè majorite demokrat nan Sena a, Harry Reid, fè konnen li toujou ap tann yon pwopozisyon serye nan men repibliken yo.


text:
Freedom of Expression
Maten an Ayiti menmjan ak tout fanm rizyèz leve ak figi li tankou yon fanm ki pase yon bon lannwit alòske tout nwit la lap plenn, lap plenyen koze ki pase pou jounen an avan li te ale kouche, ta sanble se koze sa yo ki tap brase aktyalite a nan lannwit la. Plizyè moun tap plenyen pou koze gazolin ki pa genyen nan okenn ponp, plizyè ti chofè taptap ak moto kanpe travay byen bonèpaske daprè yo pa gen gaz, tout ponp yo pase fèmen. Jouk kounye a pyès otorite poko di ki rezon ki lakòz ratman sa a ak fèmti estasyon sa yo.
Koze kap bwase bil peyi a depi kèk jou se koze doub ak trip nasyonalite prezidan Michel Joseph Martelly. Daprè sa k'ap pale, komisyon ki responsab pou pote limyè sou koze a te voye mande prezidan an paspò li ak lòt dokiman vwayaj ke Prezidan pa sanble dakò pou voye yo bay komisyon an paske daprè sa li di: pagen okenn kote nan konstitisyon an ki di yon komisyon palmantè ka mande l paspò li, epi si daprè sa ki ekri anba paspò a ke paspò sa a se propriyete leta Ayisyen... Prezidan deklare li se chèf leta; kidonk li se leta, li pap bay pèsòn paspò a, si yo kapab ya vin pran l.
Lòt koze ki ap bwase bil Ayiti se koze prezidan Martelly ki debake kay premye minis la epi li salanbe ak gwo mo betiz tout moun li jwenn nan yon reyinyon ki daprè sa k ap pale t ap fèt pou ranvèse li sou pouvwa a. Rankont sa ki sanble t ap fèt ant premye minis la, senatè ak depite pou konnen kisa ki dwe fèt nan kad piblikasyon lwa amand la, sanble te genyen yon depitan prezidan ki voye yon SMS bay prezidan an pou di l y ap konplote kont pouvwa a kay premye minis la, prezidan gras pou li pat jete metye machann fèy la di tout moun ki te la sa Kasayòl te di bèf la.


text: 1Sou vennkatriyèm jou nan menm mwa a, tout moun pèp Izrayèl yo reyini pou fè jèn pou mande Bondye padon pou peche yo. Tout moun te la, yon rad sak kòlèt sou yo, pousyè tè kouvri tout tèt yo pou fè wè jan yo te nan lapenn. 2Tout moun pèp Izrayèl yo mete kò yo ansanm. Yo pa kite okenn moun lòt nasyon mele ak yo. Epi se konsa yo kanpe, yo konmanse di tou sa yo menm yo fè ki mal ansanm ak tout peche zansèt yo te fè. 3Pandan twazè, yo tout rete kanpe kote yo te ye a, y'ap tande moun ap li nan liv lalwa Senyè a, Bondye yo a. Apre sa, pandan twazè ankò, yo t'ap di tout peche yo te fè, epi yo tonbe ajenou ap adore Senyè a, Bondye a. 4Yo te moute yon lestrad pou moun Levi yo. Men moun ki te kanpe sou lestrad la: Se te Jozye, Bani, Kadmyèl, Chebanya, Bouni, Cherebya, Bani ak Kenani. Yo t'ap lapriyè byen fò nan pye Bondye. 5Apre sa, moun Levi sa yo: Jozye, Kadmyèl, Bani, Achabnya, Cherebya, Odija, Chebanya ak Petaja pran lapawòl. Yo di: — Leve non, mezanmi! Fè lwanj Senyè a, Bondye nou an, pou toutan toutan! Se pou nou tout fè lwanj non li ki gen pouvwa, malgre moun p'ap janm ka rive fin di li mèsi ni fè lwanj li jan li merite l la. 6Senyè, se ou menm ki sèl mèt. Pa gen lòt. Se ou ki fè syèl la, sa ki anwo syèl la ansanm ak tout sa ki ladan l. Se ou ki fè tè a ak tou sa ki sou li, lanmè a ak tou sa ki ladan l. Se ou ki bay tout bagay sa yo lavi. Tout pouvwa nan syèl la bese tèt devan ou pou adore ou. 7Senyè, se ou menm Bondye ki te chwazi Abram, ki te fè l kite lavil Our nan peyi Kalde. Ou chanje non l, ou rele l Abraram. 8Lè ou wè li te sòti pou l kenbe pawòl li ak ou, ou pase yon kontra avè l. Ou pwomèt w'ap ba li peyi moun Kanaran yo, peyi moun Et yo ak peyi moun Amori yo, peyi moun Ferezi yo, peyi moun Jebis yo ak peyi moun Gigach yo pou li ak pou pitit pitit li yo. Ou te kenbe pwomès ou yo paske ou pa janm nan bay manti. 9Ou te wè jan zansèt nou yo t'ap soufri nan peyi Lejip. Ou te tande jan yo t'ap rele mande sekou bò lanmè Wouj la. 10Ou te fè anpil mirak ak mèvèy pou pini farawon an, moun ki t'ap sèvi l yo ansanm ak tout pèp peyi Lejip la paske ou te konnen jan moun sa yo t'ap maltrete pèp ou a. Depi lè sa a, y'ap nonmen nou ou jouk jòdi a. 11Ou louvri yon chemen nan lanmè a pou pèp la pase san pye yo pa mouye. Moun ki t'ap pousib yo, ou neye yo nan fon lanmè. Yo fè fon tankou wòch nan gwo lanmè. 12Lajounen se avèk yon gwo nyaj ou moutre yo chemen pou yo pran. Lannwit, avèk yon flanm dife, ou klere chemen kote pou yo pase. 13Ou sòti nan syèl la, ou desann sou mòn Sinayi a pou pale ak yo. Ou ba yo regleman ki pou fè yo mache dwat, lwa ki gen verite ladan l. Ou ba yo bon prensip ak bon kòmandman. 14Ou moutre yo pou yo mete jou repo a apa pou ou. Ou voye Moyiz, sèvitè ou la, pou li ba yo tout kòmandman, tout lòd ak lalwa ou mande pou yo swiv. 15Lè yo te grangou, ou ba yo pen ki sòti nan syèl la. Lè yo te swaf dlo, ou fè dlo pete sòti nan wòch. Ou ba yo lòd pou y'al pran pou yo peyi ou te pwomèt ou t'ap ba yo a. 16Men, zansèt nou yo kite lògèy vire lòlòj yo. Yo fè tèt di, yo derefize obeyi lòd ou te ba yo. 17Yo refize obeyi ou, yo bliye tout bèl mèvèy ou te fè pou yo. Yo fè tèt di, yo chwazi yon chèf pou mennen yo tounen nan esklavaj peyi Lejip la. Men, ou se Bondye ki konn padonnen. Ou gen pitye, ou gen bon kè. Ou pa fè kòlè fasil, Ou pat janm sispann renmen yo. Ou pat lage yo. 18Yo fonn metal, yo fè yon zidòl fòm yon ti towo bèf. Epi yo di se li menm ki bondye yo, bondye ki te fè yo moute sòti kite peyi Lejip. Lè sa a, se pi gwo jouman yo ta ka fè ou! 19Men, ou pa vire do ou kite yo nan dezè a, sitèlman ou te gen anpil pitye pou yo. Ou pat wete nyaj ki t'ap moutre yo chemen pou yo pran lajounen, ni gwo flanm dife ki t'ap klere chemen pou yo te pran lannwit. 20Ou pran ti gout nan lespri ou, ou ba yo pou yo ka gen konprann. Ou toujou ba yo lamàn pou yo manje, ou toujou ba yo dlo lè yo te swaf dlo. 21Pandan karantan, ou pran swen yo nan dezè a: yo pa janm manke anyen! Rad sou yo pa janm fini, pye yo pa janm anfle. 22Ou lage nan men yo peyi anpil wa ak anpil pèp. Ou separe l ba yo pou chak moun viv nan limit ou ba yo. Yo pran peyi Esbon, kote wa Siyon t'ap gouvènen an, ak peyi Bazan kote wa Og te chèf la. 23Ou ba yo anpil pitit, menm kantite ak zetwal nan syèl la. Ou mennen yo nan peyi ou te pwomèt zansèt yo ou t'ap fè yo pran pou yo a. 24Yo anvayi peyi Kanaran, yo pran l pou yo. Ou fè moun peyi Kanaran an bese tèt devan yo. Ou lage tout wa yo ak tout pèp ki t'ap viv nan peyi a nan men pèp ou a, pou yo te fè ak yo sa yo te vle. 25Pèp ou a mache pran tout lavil ki te gen gwo fò pou defann yo, ak tout bon venn tè moun yo. Yo pran tout kay yo ansanm ak tout byen ki te ladan yo. Yo jwenn sitèn tou fouye, jaden rezen, jaden oliv ak pyebwa k'ap donnen an kantite. Yo manje, yo plen vant yo, yo vin gra. Yo pran plezi jwi tout kantite bèl bagay ou te ba yo. 26Men, yo rete konsa, yo vire do ba ou, yo fè wondonmon. Yo pran lalwa ou la, yo voye l jete dèyè do yo. Yo touye pwofèt ou te voye ak mesay pou ba yo avètisman pou yo te ka tounen vin jwenn ou. Se pa ti kras manke yo te manke ou dega! 27Se konsa, ou lage yo nan men moun ki pa vle wè yo, ki bat yo nan lagè, ki mete pye sou kou yo. Nan tray yo te ye a, yo rele mande ou sekou. Ou rete nan syèl la, ou reponn yo. Ou te gen pitye pou yo, ou voye chèf pou delivre yo anba men moun ki t'ap peze yo. 28Men, kou ou ba yo yon ti souf, yo konmanse ap fè sa ki mal ankò devan ou. Ou lage yo nan men lènmi ki t'ap kraze yo. Lè sa a ankò, yo pran rele nan pye ou. Ou menm menm, ou rete nan syèl la, ou reponn yo. Ou sitèlman gen bon kè, se pa ni de ni twa fwa ou delivre yo. 29Ou te avèti yo, ou te mande yo pou yo obeyi tout lòd ou yo. Men, lògèy vire lòlòj yo, yo refize swiv kòmandman ou yo. Yo fè bagay ki pa dakò ak lòd ou ba yo. Epi se lè yon moun swiv lòd ou yo, li jwenn lavi! Men, yo fè wòklò, yo fè tèt di, yo derefize obeyi ou. 30Pandan lontan lontan, ou pran pasyans ak yo, ou voye lespri ou sou pwofèt ou yo pou avèti yo. Men, yo bouche zòrèy yo pou yo pa tande. Lè sa a, ou lage yo nan men moun lòt nasyon yo. 31Men, ou sitèlman gen bon kè, ou pa fin detwi yo nèt, ou pa lage yo nèt ale. Paske ou se yon Bondye ki gen bon kè, yon Bondye ki gen pitye pou moun! 32Kounyeya, Bondye nou, ou se yon Bondye ki gen pouvwa, yon Bondye ki gen fòs kouray, yon Bondye ki fè moun respekte l. W'ap toujou kenbe kontra ou te pase a, ou p'ap janm sispann gen bon kè. Tanpri, chonje lafliksyon ki te tonbe sou nou tout, sou wa nou yo, sou chèf nou yo, sou prèt nou yo, sou pwofèt nou yo, sou zansèt nou yo ak sou tout pèp la, depi lè wa peyi Lasiri yo t'ap peze nou an rive jouk kounyeya. Pa kite nou soufri tou sa pou gremesi. 33Nan tou sa ki rive nou an, ou te gen rezon ou nan pla men ou. Paske, ou menm ou toujou kenbe pawòl ou. Se nou menm ki toujou ap fè sa ki mal. 34Wi, wa nou yo, chèf nou yo, prèt nou yo ak zansèt nou yo pat fè sa ki nan lalwa ou la. Yo pat koute kòmandman ak avètisman ou te ba yo. 35Lè yo t'ap viv nan peyi yo a avèk pwòp wa yo, avèk tout gwo benediksyon ou te ba yo, nan gwo peyi plen bon venn tè ou te mete nan men yo a, yo pat sèvi ou, yo pat sispann fè move bagay. 36Jòdi a, nou tounen esklav nan pwòp peyi nou, nan peyi ou te bay zansèt nou yo, pou yo te ka pwofite rekòt tè a bay ak tout lòt richès ki ladan l. Nou tounen esklav lakay nou! 37Tout rekòt peyi a al nan pòch wa ou mete sou kou nou. Tou sa, paske nou te fè peche. Yo fè sa yo vle ak nou ansanm ak bèt nou yo. Aa! Gade nan ki mizè nou ye non! 38Avèk tout bagay sa yo ki rive nou, jòdi a nou menm pèp Izrayèl la, n'ap pran yon angajman, n'ap kouche l sou papye. Epi tout chèf nou yo, tout moun Levi nou yo ak tout prèt nou yo pral siyen dokiman an anvan nou mete sò sou li.


text: 1Mwen blije ap vante tèt mwen, atout mwen konnen sa pa bon. Men, m’ap vin koulye a sou vizyon ak revelasyon Seyè a te ban mwen. 2Mwen konnen yon moun k’ap viv nan Kris la, ki te transpòte jouk anwo nèt nan syèl la. Sa gen katòzan depase. (Mwen pa konn ki jan sa te fè fèt, mwen pa ka di si l’ te moute tout bon nan kò l’, osinon si se te yon vizyon li te fè. Se Bondye sèl ki konnen.) 3Wi, mwen konnen nonm sa a te santi l’ moute jouk anwo nan paradi. M’ap repete, mwen pa ka di si li te moute tout bon nan kò l’, osinon si se te yon vizyon li te fè. Se Bondye sèl ki konnen. 4Antan l’ te la, li tande yon bann pawòl bouch moun pa ka pale, koze moun pa gen dwa repete. 5Enben, m’ap fè lwanj nonm sa a, mwen p’ap fè lwanj tèt pa m’, esepte si se pou m’ moutre jan m’ fèb. 6Si mwen te vle vante tèt mwen, mwen pa ta yon nonm fou non, paske mwen pa t’ap bay manti. Men, mwen refize vante tèt mwen. Mwen pa ta vle pou yon moun rive konprann mwen plis pase sa li te met nan tèt li mwen ye, lè l’ te wè sa m’ap fè, lè l’ tande sa m’ap di. 7Malgre sa, pou lògèy pa fè m’ gonfle avèk kalite bèl revelasyon sa yo mwen resevwa, yo ban m’ yon kalite maladi nan kò m’ k’ap fè m’ soufri, ou ta di yon zanj Satan voye maltrete m’ pou anpeche m’ gen lògèy. 8An twa fwa mwen lapriyè Seyè a pou maladi sa a, mwen mande l’ pou l’ wete li sou mwen. 9Chak fwa, li reponn mwen: Se favè m’ ase ou bezwen. Paske lè ou fèb, se lè sa a moun wè pouvwa mwen nan ou. Se poutèt sa, nan fon kè m’, mwen pito pale sou feblès mwen pou pouvwa Kris la ka mete m’ anba zèl li. 10Se sak fè tou mwen kontan anpil lè m’ santi m’ fèb, lè y’ap joure m’, lè m’ nan lafliksyon, lè m’ anba pèseksyon, lè m’ nan fikilte, lè m’ap sibi tou sa akòz Kris la. Paske lè m’ fèb, se lè sa a mwen gen fòs. 11Mwen sot pale la a tankou moun fou. Men, se nou menm ki lakòz sa. Se nou menm ki pou ta pran defans mwen. Mwen te mèt pa anyen vre, men, apòt nou yo ki kwè yo plis pase tout moun, yo pa gen anyen pase mwen. 12Avèk anpil pasyans, Bondye fè nou wè kont siy, kont mirak, kont bèl bagay ki rive nan mitan nou, tou sa pou ban nou prèv se yon apòt mwen ye. 13Mwen pa t’ sou kont nou, se vre. Mwen mande nou padon pou fòt sa a. Men, apa sa, kisa yo fè pou lòt legliz yo yo pa fè pou nou? 14Mwen pare koulye a pou m’ vin lakay nou yon twazyèm fwa. Fwa sa a ankò mwen p’ap sou kont nou. Se nou menm menm mwen bezwen, se pa lajan nou. Konprann sa byen, se pa pitit ki pou fè lajan pou pran swen manman ak papa. Se manman ak papa ki pou fè lajan pou pran swen pitit. 15Pou mwen menm, m’ap kontan depanse tou sa m’ genyen, se va tout plezi m’ pou m’ bay ata tèt mwen pou nanm nou ka pwofite. Eske n’a renmen m’ mwens paske mwen renmen nou anpil konsa? 16Se pou nou admèt mwen pa t’ janm yon chay pou nou. Men, gen moun ki va di: Pòl se yon nonm ki malen wi. Gade jan li pran nou nan pèlen ak yon bann manti. 17Nan moun mwen te voye lakay nou, èske gen ladan yo ki te souse nou? 18Mwen te mande Tit pou li al lakay nou. Mwen te voye lòt frè a ansanm avè li. Eske nou ka di Tit te egzije kichòy nan men nou? Eske mwen menm ansanm ak Tit, nou pa gen menm rezòn pou n’ aji jan nou aji a? Eske nou pa kondi tèt nou menm jan an? 19Nou dwe mete nan tèt nou koulye a se chache m’ap chache defann tèt mwen devan nou? enben non! M’ap pale jan Kris la vle l’ la, mwen pran Bondye pou temwen: Mwen di nou tout bagay sa yo, mezanmi, pou nou ka grandi nan lafwa. 20Mwen pè pou lè m’ rive lakay nou, mwen pa jwenn nou jan mwen ta vle l’ la. Mwen pè pou m’ pa jwenn kont, jalouzi, bouyay, rayisab, joure, tripotaj, lògèy, dezòd nan mitan nou. 21Mwen pè pou lè m’ rive lakay nou, Bondye m’ap sèvi a pa rabese m’ ankò devan nou, pou m’ pa bezwen nan kriye pou anpil nan nou ki te fè peche anvan sa, epi ki pa tounen vin jwenn Bondye, men ki toujou rete nan malpwòpte yo, nan imoralite yo, nan tout vis yo t’ap fè yo.